text:
Tilfeingisbreytin á Miðnámi í Vestmanna er ætlað føroyskum ungdómum, sum hava áhuga fyri føroysku náttúruni. Tilfeingisbreytin gevur næmingunum almennan lestrarførleika til hægri lærustovnar á jøvnum føti við hinar gymnasialu breytirnar.
Á breytini verður serliga undirvíst í náttúruvísindaligum lærugreinum á C-, B- og A-stigi, og breytin er serliga ætlað teimum, sum hava áhuga fyri náttúruni, umhvørvinum og burðardyggari gagnnýtslu av náttúruríkidøminum. Stutt sagt er talan um eina grøna gymnasiala breyt, sum tekur trý ár.
Seinastu árini eru fleiri av teimum, sum hava tikið prógv á Miðnámi í Vestmanna, farin undir hægri lestur á universitetum í fleiri ymsum londum, t.d. Norra, Danmark, Póllandi, Australia, Skotlandi og Onglandi.
Nýggja tilfeingisbreytin er grundað á tey føroysku náttúruvirðini, sum gevur teimum ungu eina føroyska barlast, áðrenn tey fara uttanlands at lesa. Tí kann roknast við, at fleiri teirra fara at velja hægri útbúgvingar, sum vit hava brúk fyri í Føroyum, og væntandi fer onkur teirra at seta nýggj arbeiðspláss á stovn.
Á tilfeingisbreytini eru tvær nýggjar lærugreinir, sum ikki finnast á øðrum breytum. Tann fyrra lærugreinin er tilfeingisfrøði á B-stigi, sum skal geva næmingunum grundleggjandi vitan um tey ymsu sløgini av livandi verum í føroysku náttúruni, og tann samfelagsliga týdningin, tey hava. Næmingarnir skulu eisini duga at meta um, hvussu vit gagnnýta okkara náttúrutilfeingi, sum er, og um menningarmøguleikar fyri betri gagnnýtslu í framtíðini, so vit fáa fleiri arbeiðspláss í Føroyum.
Hin nýggja lærugreinin er tilfeingi á A-stigi, har næmingarnir arbeiða við fýra verkætlanum triðja skúlaárið. Verkætlanir kunnu gerast innan hesi øki: Náttúrutilfeingi, aling, landbúnað, fiskiskap og veiðu, framleiðslu og náttúrunýtslu.


c: text/html

text:
HEIMSINS BESTA SUMMARARBEIÐIÐ – Endurlýsing
Amnesty søkir starvsfólk til ”ANDLIT TIL ANDLITS” limaátak 2017
ANDLIT
Amnesty International Føroya Deild, fer aftur í ár undir limaátakið: ”Andlit til andlits”, har vit senda fólk út á gøturnar at finna nýggjar stuðlar og limir; Høvuðusuppgávan er at tosa við fólk úti á gøtuni. Harafturat fevnir ein partur av uppgávuni seg eisini um at ringja út til limir og at arbeiða við limadatabasa. Vit sóknast í hesum sambandi eftir fólki eldri enn 18 ár, at umboða Amnesty.
FØRLEIKI
Vit sóknast eftir fólki, sum er áhugað í mannarættindum, og sum taka undir við arbeiðinum hjá Amnesty International. Tað er somuleiðis neyðugt, at viðkomandi er opin og fyrikomandi og dámar at tosa við fólk.
TÍÐ OG STAÐ
Arbeiðið fer í høvuðsheitum fram í Tórshavn, men farið verður eisini út um landið. Vit arbeiða millum 4-6 tímar um dagin í tíðarskeiðinum 26. juni til 22. juli. Møguleiki er fyri at arbeiða ein part av tíðarskeiðinum.
Umsóknarfreistin er 21. APRÍL. Umsóknin skal sendast til starv@amnesty.fo.
LØN
lønin er 123,09 kr. um tíman. Lønin verður útgoldin 14. hvønn dag (afturúr). Umframt løn verða goldin 12% í frítíðarløn.
SAMBAND VIÐ AMNESTY
Hevur tú spurningar um starvið, ert tú vælkomin at seta teg í samband við Elsu Wraae á telefon 235819 ella um teldupost elsa@amnesty.fo.

robotstxt: allowed

filter: keep


text:
Eiríkur Örn Norðdahl verður leiðari á Bókmentaverkstovuni á Ungum í Føroyum 2018.
Her er heilsan hansara til tykkara:
Eg eiti Eiríkur Örn Norðdahl, eg eri íslendskur høvundur, yrkjari og umsetari. Eg verði verkstovuleiðari í bókmentum.
Eg havi arbeitt nógv innan eksperimentellar bókmentir, við ljóð-, mynda, og videoyrking og við framførslu- og konseptyrking, sum er umsettar til um 20 ymisk mál (men tíverri ikki føroyskt). Havi eisini skriva fimm skaldsøgur, sum eru útkomnar ella er ávegis á nýggju málum.
Eg eri 39 ára gamal, giftur og havi tvey børn (4 og 8 ár). Eg eri úr Ísafirði í útnyrðings Íslandi, har eg búgvi, men eg eri eisini nógv í Svøríki, hagani kona mín er.
Í skriviverkstovuni fara vit at nýta ymisk amboð til saman at granska møguleikarnar í málinum og skriva styttri tekstir.
Eg vil fegin biðja tykkum um at taka tveir stuttar tekstir við , yrkingar, smásøgur ella brot úr størri teksti, ikki longur enn uml. 100 orð. Ein skulu tit hava skriva sjálvi og hin skulu tit finna í eini bók – eitt yndisbrot.
Og havi við tykkum skriviamboð – pappír og penn, teldu, teldil, kálvaskinn, pergament, telefon, diktafon ella hvat tykkum dámar best at skriva við og uppá.
Tit kunnu lesa meira um Eirík á heimasíðu hansara og hyggja at yrkingum hjá honum á YouTube.


text:
Oddvør Johansen er rithøvundur og organistur.
Hon er fødd 30. oktober 1941 og býr í Havn.
Fyrsta útgáva hennara var skaldsøgan Lívsins summar, sum kom út í 1982.
Bøkur hennara eru týddar til danskt, norskt, svenskt og íslendskt.
Hon hevur verið í uppskoti til Norðurlendsku bókmentaheiðurslønina í 2001.
Hon hevur higartil skrivað fýra barnabøkur: Hundalív í Grindavági, Skip í eygsjón, Kongsdóttirin í Nólsoy og Vinni vespa.
Útgávur:
1990 Dvørgasteinurin í Míni jólabók
1996 Kongsdóttirin í Nólsoy
2001 Gott at vera sterkur, Maria og Tann nútíðin, vit elska at skriva um í Mjørki í heilum
2004 Vinni-Vespa í Míni jólabók
2005 Doffa og dampmaskinan í Míni jólabók
2006 Hin klóka æðan í Míni jólabók
Við eygum so stórum sum tekoppar í Vencil 1
2009 Vinni vespa
2011 Hin klóka æðan
2013 Páll Fangi
Niður við nakkanum í Vencili nr. 14
2014 Einaferð var tað ...
Ummæli/umrøða:
Jógvan Isaksen: Færøsk Litteratur. Vindrose. 1993
Pól á Kletti: Gomlu sagnirnar gott ráevni til barnasøgur. Viðskerin 11. januar 1997
William Heinesen: Væleydnað útgáva: Kongsdóttirin í Nólsoy
Nordisk kvindelitteraturhistorie. Rosinante 1998
Oddvør Johansen: Hvar fór nútíðin í føroyska skúlanum?. Skúlablaðið nr. 4/2003
Turið Kjølbro: Páll fangi og Torkils døtur. Skúlablaðið nr 1/2015
Heiður:
1983 Virðisløn M. A. Jacobsen fyri fagurbókmentir
1988 Barnabókavirðisløn Tórshavnar býráðs
2002 Virðisløn M. A. Jacobsens fyri fagurbókmentir
2015 Sømdargáva Landsins


text:
Aftur í ár skipaði Vestmanna Talvfelag fyri jólakapping, 18 dec., og í ár vóru 17 luttakarar, allir ímóti øllum, snartalv (5 min).Vinnari gjørdist Martin Brekká, meðan Jón og Jákup A. spældi umdyst um 2. plássið, sum Jákup vann.Eftir kappingina bleiv borðreitt við ræstari súpan og kjøtið, og mandilgáva var givin, hana vann Borgar. Endaliga úrsliti gjørdist: 1. Martin Brekká 14 stig2. Jákup Andreasen 11½3. Jón Mikkelsen 11½4. Hanus Ingi Hansen 115. Alfred Olsen 116. Kári Durhuus 117. Samson Højgaard 10½8. Einar Olsen 9½9. Borgar J. Stórá 8½10. Palli Johannesen 6½11. Rógvi Hansen 6½12. Sjúrður Olsen 613. Petur Højgaard 5½14. Rúni Vørmadal 515. Jákup Durhuus 4½16. Jóhan E. Vørmadal 417. Jóhan Jákup Vørmadal 0 Vestmanna Talvfelag
Les meira »


text:
Meistaraheiti endaði í B36
Jan Smedemark | 13/09/15
Í dag var dystur í Gundadali millum okkum og B36, um úrslitini lagaði seg eftir vild fyri B36 kundu teir gerast meistarir í dag og sostatt vinna FM tvey ár á rað fyri fyrstu ferð í teirra søgu.
Tað skuldi so eisini vísa seg at gerast veruleiki tá útlendski dómarin bríkslaði fyri seinastu ferð í dystinum.
Annars var talan um ein dyst har vit vóru við so at siga allan dystin, hóast B36 komu framum eftir 54 minuttir.
Í fyrsta hálvleiki fær B36 annars brotsspark og harvið góðan møguleika at leggja seg framum, men Ivan stórbjargaði skotinum frá Jákupi á Borg!
Vit megna at koma aftur í aftur tá leiktir vóru 59 minuttir eftir at Rógvi skeyt eitt fríspark úr vinstru síðu og fram í feltið har Patrik kundi stúta hann í málið. B36 fær sítt seinna mál og harvið sigursmálið eftir 68 minuttir, tá Hanus Thorleifsson smekkaði bóltin inn eftir upplegg frá Cieslewicz.
Martin Tausen var vístur av vøllinum eftir 88 minuttir, tá hann fekk sítt annað gula kort. Fyrsta gula kortið kom í samband við brotssparkstøðu í fyrsta hálvleiki.
Sostatt var hetta eisini sjeyndi dystur á rað har vit ikki hava megnað at fingið trý stig í skjáttuna.
Næsti dystur er heima móti NSÍ.
Hjartaliga til lukku við meistaraheitinum B36!


text:
Konsert við Enekk
Bólkurin Enekk, ið gjørdi vart við seg á fyrsta sinni í 1991 við sanginum ”Eru vit til?”, verður at hoyra í Mentanarhúsinum tann 7. juni.
Bólkurin hevur skift manning við jøvnum millumbilum, og gjøgnum árini hava áleið fimtan tónleikarar bæði úr Føroyum og Bulgaria verið við á teirra konsertum og útgávum. Bulurin í bólkinum hevur tó verið støðugur og er mannaður av teimum trimum:
Kári Sverrisson, sang og gittar,
Óli á Grindafløtti, klaver, harmoniku og keyboard og
Agnar Lamhauge, kontrabass.
Tað eru eisini teir, ið verða við á konsertini í Mentanarhúsinum í Fuglafirði tann 7. juni. Tilfarið, teir fara at spæla, eru løg av útgávunum”Andlit hins tigandi” (1993), ”Ver sterk mín sál” (1994), ”Fýra nætur fyri jól” (1997), ”Meðan vit nærkast jørðini” (2004) umframt løg, ið ikki er givin út á fløgu.
Dyrnar lata upp kl 19.30


text:
Røða, sum borgarstjórin Tórbjørn Jacobsen flutti fram, nú Ilya Shestakov, russiskur varalandbúnaðarmálaráðharri og ráðharri fyri fiskivinnu og alivinnu og frú Regina G. Shestakova vóru á almennari vitjan í Føroyum í vikuni. Mikudagin vitjaðu tey her í økinum, og eftir at hava verið á gátt hjá Bakkafrost á Glyvrum var bjóðað til døgverða í Skótahúsinum við Løkin.
Kæri ráðharri, háttvirdu gestir okkara, kvinnur og menn.
Ein fluga á bróstinum, við ongum viti og nógvum eygum, hevði ivaleyst undrast yvir, at russar og føroyingar hittast í Føroyum í hesum døgum og í Runavík í kvøld. Støddarlutfallið fær ikki verið størri, Russland er heimsins størsta land, meðan Føroyar kanska er jarðarinnar minsta tjóð. Annað er 12.152 ferðir størri enn hitt. Hetta líkist eini filosofiskari andsøgn, men sum rithøvundurin Leo Tolstoj segði: “Tað er ómakaleysari at skriva 10 bøkur um heimspeki enn at konvertera eina einastu ástøði til praktiskan veruleika.”
Stríðið ímillum eystur og vestur var framvegis í hæddini í sjeytiárunum. Kalda kríggið herjaði. Stórveldini Sovjet og USA skákaðu hvørt annað, alt meðan kjarnorkugoymslurnar bólgnaðu alt meiri. Føroyar vóru ein partur av vestaru sferuni, og hóast alt kendist so knívskorið – svart og hvítt í vápnakappdubbingini – funnu Føroyar og Sovjet í samráðingum fram til, at eitt samstarv á fiskivinnu- og handilsøkinum kundi vera ein fyrimunur fyri báðar partar. Hetta hendi samstundis sum føroyska fiskimarkið varð flutt út á 200 fjórðingar - hin 1. januar 1977 – fyri 40 árum síðani.
Báðir partar hugsaðu og handlaðu út frá nationalum áhugamálum. Tvørtur um Jarntjaldið. Hóast tað í stóran mun snúði seg um at regulera fiskiskapin sum hevði verið, so var hetta eitt djarvt stig í eini spentari støðu. Ein maður, sum var nógv umrøddur í Føroyum um ta tíðina, var Alexander Ishkov. Hann samráddist við Føroya landsstýrið, har úrmælingurin í samráðing, Atli P. Dam, løgmaður, var oddviti, Petur Reinert var fiskimálaráðharri, og eftir at hava fundast í fleiri dagar í Kreml, fekst tað samstarvið í lag, sum nú, 40 ár seinri, má sigast at vera tað mest stabila samstarvið Føroyar hava havt við eitt annað land nakrantíð.
Sjálvur havi eg ferðast kring tað mesta av knøttinum sum skipari í handilsflotanum. Vit sigldu nógv uppá Sovjet og seinri Russland. Vit vóru norðanfyri, í Murmansk, og í Eystrasalti vitjaðu vit Kaliningrad og St. Petersburg og í Karelia Vyborg. Mínar royndir eru, at gert tú eina avtalu við ein russara, so heldur avtalan, líkamikið hvussu víkir og vendir. Føroyska orðatakið, “eitt orð er eitt orð, - ein maður er ein maður”, tykist eisini at vera yvirskipaður russiskur hugburður. Hesar somu royndir gjørdi eg mær í tíðini sum havnarmeistari við Runavíkar havn. Tað endaði við vinskapi við fleiri russiskar skiparar, og eg plagdi at siga við teir, at mær dámdi so væl russisku kommandovegirnar. Hann, ið er settur at ráða, ræður. Skiparin. Og bara hann.
Winston Churchill skal hava sagt, undir krígnum, táið mest stóð á í Europu, at nú ráddi mest av øllum um at tryggja konvoyirnar við útgerð til Murmansk og Arkangelsk, fyri ein og hvønn prís, Sovjetsamveldið mátti undir ongum umstøðum kollapsa. Nazistarnir høvdu tá ræði á Norðurafriku og Miðjarðarhavinum. Offrini vóru so ørandi í hesum stríði, at vit skilja tey als ikki, men ein sannroynd er tað, at tann Reyði herurin – í tí, sum rópt var, og verður, hitt stóra Fosturlandsstríðið - saman við vesturlendska ísinkramminum, bjargaði teimum sameindu sigurin á Hitleri og hansara kumpanum.
Kommunan, sum tit nú vitja, hongur ikki saman av almennum arbeiðsplássum. Hon stendur omaná arbeiðssemi fólksins, og teimum, sum hava tikið stig til og reka vinnulív. Og tað er júst vinnuvirksemi, á sjógvi og landi, sum knýtir og fer at knýta ta russisku og føroysku tjóðina saman í góðum samstarvi í ókomnum døgum. Ynskjandi hevði eisini verið, at tey mentanarligu bondini fingu eina uppgradering, tí har er eisini okkurt sum líkist. Tað helt eg meg síggja í einum biografsali í Kaliningrad fyri fáum mánaðum síðani, har tveir føroyskir filmar vóru sýndir fyri fullsettari høll. Onkursvegna kendist tað sum, at áskoðararnir kendu seg heima í filmunum Dalur hjá Heiðriki á Heygum og Tunnan hjá Jónfinni Stenberg og Jóanesi Lamhauge.
Russland er ein gigantur í bókmentahøpi og vit royna okkara besta, so fá sum vit eru. Eisini á tí mótinum kundu vit hitst fyri at fingið eitt samstarv í lag. T.d. at fingið skaldskap týddan yvir um málini. Karamazov brøðurnir – Ivan, Dmitri, Aljosja og hálvbeiggin Smerdjakov – eru týddir til føroyskt av Heðini Brú, manninum sum einaferð segði, at ongin býr í Føroyum av praktiskum orsøkum.
Fjodor Dostojevski er primus inter pares í heimslitteraturinum. Í Karamazov brøðrunum skrivar hann um Ivan og bardaga hansara ímillum trúgv og iva, sum herjaði hann alt lívið. Hann lýsir hansara støðutakanir til hin frælsa viljan, menniskjakorini og etisku avbjóðingarnar. Niðurstøðan er greið: Menniskja eigur ein frælsan vilja, sum er nær slektaður við virðingina fyri lívinum, næstrakærleikanum og álitinum ímillum menniskju. Og hann leggur afturat, at vit megna bert frælsi, um tað er knýtt at onkrum, sum er hægri enn tað, Guði, annars endar alt í brutaliteti og primitiviteti, sum verða stýrdir frá teimum niðaru rókunum og instinktunum.
Í materiellum støddarlutfallið er samstarvið ímillum Føroyar og Russland høpisleyst. Dávid og Goliat. Kortini hava hesi seinastu 40 árini prógvað, at báðir partar hava skilt hesi orðini hjá russiska stórskaldinum Dostojevski: “Menniskjað eigur ein frælsan vilja, sum er nær slektaður við virðingina fyri lívinum, næstrakærleikanum og álitinum ímillum menniskju.” Vit hava brúkt frælsa viljan til at samstarva - og burtur úr hesum er komið virðing fyri lívi og næstrakærleika - og ikki minst treytaleyst álit ímillum tjóðirnar báðar.
Stór er tøkkin fyri, at tit ynsktu at vitja okkum, tit eru altíð vælkomin aftur, og skulu kenna tykkum sum heima, táið tit ferðast ímillum fólk okkara. Sagt í vónini um, at tað góða samstarvið landanna ímillum heldur fram og styrknar í árunum sum koma.


text:
Nítjandi desember og jólini nærkast í hvørjum. Myndin omanfyri er tikin á Hvítanesi klokkan hálvgum tíggju. Hoyvíkshólmur sæst miðskeiðis í myndini og baksýni Nólsoyggin, sum fevnir alla Havnina. Myndirnar niðanfyri eru tiknar við halogenljósi frá bilinum fremst fyri um somu tíð. Fyrst síggja vit oman móti Hvítanesi og síðani av Hvítanesi og norður móti Kaldbaksnesi og kavaklæddu Eysturoynni.
Hvønn fríggjadag lesi eg Høgna Djurhuus í Vikuskiftissosialinum. Hesuferð skrivar hann millum annað um jólagæs:
"Jólagæsnar vita ikki, at teirra jóladagar eru taldir. Og so knarra vit um, at jólaaftan er leygardagur og jóladagur sunnudagur. Arbeiðsgevarajól. Jólini eru yvirtikin og doypt og fermd. Gud ræður, hvar vit drekka okkum skít næsta jólaaftan. Ársins kulinariska lágmark, jólaborðhaldið, hevur verið. Tað kemur so ikki frá sendistovu Guds, men úr einum øðrum suvereniteti, sum hjá nógvum er næst himmiríki, Danmark."
So er tað sagt. Fyrsta gásamyndin niðanfyrin er tikin við Syðradalsvegin á heysti 2008, gæsafamiljan er avmyndað í Norðradali á sumri 2010 og svimjandi gæsnar við ungum eru avmyndaðar á Lützenstrøð í summar.
Kári Thorsteinsson, sum úr Søldarfirði skrivar Heimabeitið, endurgevur Ditlev Hammer í Hovi sum ein sannan gásamann:
"So leingi, sum fólk hevur búð í Føroyum, hevur gásin verið ein partur av kosti føroyinga, tí gæs áttu mangastaðni og í hópatali her á landi, tá tey fyrstu fólk búsettust í oyggjunum. Tað bera tey mongu staðarnøvnini, har gás er ein partur av navninum, boð um."
Danska morgunsjónvarpið TV2 hevði í morgun smakkiroyndir og borðreiddi við altskyns rættum til jóla. Tey vilja hava fólk at skriva inn á eitt landakort, hvat tey eta á jólum og hvar. Danska kortið er longu tættpakkað og til ber at hyggja nærri í stóru býunum.
Omanfyri sæst, hvat verður etið á jólum, sambært danska TV2. Fiskur er við á matskránni, hóast ikki ræstur og neyvan við sperili. Tá saman um kemur munnu føroysku jólaborðini neyvan víkja so nógv frá teim donsku. Men Føroyar eru eisini við á samvirkna matkortinum. Umframt mín reyða prikk, sum merkir dunnu í Havn á jólum, so hevur ein annar føroyingur sett ein reyðan prikk fyri sama rætt í Norðstreymoy.
Men afturvið jóladøgurðanum, antin tað er antarfuglur ella ikki, skal okkurt gott drekkast. Hvørt ár koma tey frá Føroyaprenti við góðum reyðvíni. Hesuferð hevði Hansina, vegna tey 25 starvsfólkini í fyritøkuni, ein vakran lepa við, har skrivað er um avrik í farna árinum og stavnhald fyri komandi prentvirksemi verður kunngjørt:
"Mál okkara fyri 2012 er at framleiða enn fleiri føroyskar bøkur, og økja áhugan fyri prentaða boðskapinum. Geva íblástur og hugskot, sum skapa virkisføri og minni tíðarspillu. Framleiða prentlutir, sum fanga móttakaran og eggja honum at lesa boðskapin, sum tú gert nú.. Men mest av øllum, ynskja vit gott samstarv við teg og allar okkara trúgvu kundar, sum hava tryggjað 25 fólkum arbeiði í brátt farna ári. Við tøkk fyri gott samstarv, ynskja vit tær eini gleðilig jól og bestu eydnu í 2012."


text:
Vilmund Jacobsen 12.02.2018 (12:19)
Toskur heldur prísin best
Toskur hevur leingi verið seldur á Fiskamarknaði Føroya fyri góðar 20 krónur fyri kilo, og soleiðis var eisini á uppboðssøluni í morgun.
Fýra tær bestu toskastøddirnar, toskur 1, 2, 3 og 4, fóru fyri ávikavist miðalprísin 23,55, 22,42, 21,40 og 19,96 krónur fyri kilo.
Besti miðalprísur á hýsu á søluni í morgun var 13,36, sum varð latin fyri hýsu 1, meðan hýsa 2 fór fyri 13,34 og hýsa 3 fyri miðalprísin 11,81 krónur fyri kilo.
Onnur fiskasløg á uppboðssøluni hjá Fiskamarknaði Føroya í morgun vóru brosma og longa. Miðalprísurin á brosmu var 8 krónur fyri kilo - og miðalprísurin á longu lá oman fyri 18 krónur fyri kilo.
Á søluni vóru tilsamans sløk 67 tons, sum fóru fyri ein samanlagdan miðalprís á 15,98 krónur fyri kilo - ella fyri stívliga eina miljón krónur tilsamans.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað góda:
CoD4 er eitt heilt óvanliga flott spæl, tað er so sikkurt - og tað koyrir eisini flótandi, í mun til, hvussu tað sær út grafiskt. Eg má eisini siga, at eg eri heilt yvirraskaður hvussu góð søgan og dialogurin er; teir hava heilt sikkurt gjørt nógv burtur úr.
Má so siga, at A.I. ikki heilt livir upp til tað væntaða, men tað er heldur ikki keðiligt. Eg eri heilt sikkurt nøgdur, tá tað kemur til stykkis. Einki er, sum at skjóta fleiri headshots ræð eftir ræð.
Hvørjaferð tú klárar eina uppgávu í spælinum, so vísur tað eitt videoklipp frá fylgisveininum og zoomar heilt niður á jørðina. Eg bleiv ótrúligani glaður at síggja hetta - havi ofta hugsa um akkurát hetta.
Tað ringa:
Higartil kann eg ikki siga nógv keðiligt um spælið. Gleði meg sera nógv at sleppa at royna 'multiplayer', men um eg verði noyddur at nevna okkurt keðiligt við CoD4, so má eg nokk siga, at tad hevði verið framúr, um A.I. var eitt sindur gløggari, men ein kann sikkurt altíd velja eitt torførari torleikastig, ella líknandi.
Nú havi eg so skriva eina orduligani óprofessionala meining um CoD4, so kann onkur annar møguliga geva eina djúpari og breiðari meining í einari viðmerking niðanfyri.
Vil heilt sikkurt mæla fólki til at keypa og royna hetta spælið!
CoD4 fær 8.7 út av 10 stjørnum!


text:
Nýggi barnaskúlin við Løgmannabreyt er helst fyrsta verkætlan í Føroyum, har útbjóðingartilfarið ikki verður prentað, men einans fæst digitalt av alnótini.
Hakin varð settur í 1. aug 2006, og 1. partur av byggingini var tikin í brúk til skúlabyrjan 2008 sum ætlað. Byggingin er skipað í høvuðsarbeiðstøku við innbodnari lisitatión. Bygningurin verður millum annað útgjørdur við natúrligari ventilatión, við serinstallatiónum til serstovur og tannlæknastovur.
Ráðgevarar: Árni Winther Arkitektar, LBF ,KJ Elráð og SMJ Ráðgevandi verkfrøðingar


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Vestmanna Sløkki- og Bjargingarlið á skeiði í Íslandi
16.06.2010
Vestmanna Sløkki- og Bjargingarlið hevur latið Vestmanna Kommunu hesa frágreiðing frá skeiði, ið teir vóru á í Íslandi 22. - 26. apríl 2010.
Ferðafrásøgn - Brandskeið í Reykjavík 22. – 26. apríl 2010
22. apríl
Ferðing úr Føroyum til Íslands.
Tá ið vit høvdu tjekkað inn á Hotel Ørkina, var gávuhandan til teir íslensku fyrireikarnar, gávurnar vóru ein málningur og bøkur við myndum úr Føroyum.
Aftaná var farið á eina rundferð í Reykjavík.
23. apríl
Fyrrapartin var teoretiskt brandskeið hildið í skúlastovuni á brandstøðini í Skógarlíð. Har var stórur dentur lagdur á trygdina hjá tær og makkaranum, tá íð vit sløkkja eld og roykkava.
Seinnapartin var praktisk brandskeið. Skeiðið var hildið á roykkavara-bana beint uttan fyri Reykjavík.
Banin, sum vit brúktu, var innrættaður sum eini sethús við gongd, køk, stovu, loft við kømurum. Alt var møblerað inni. Í húsinum vóru dukkur, sum fyristillaðu vaksin og børn, sum skuldu bjargast út. Inni var eldur, nógvur roykur og ræðuliga heitt, so har bleiv man virkuliga avprøvaður bæði sálarliga og likamliga.
Allir menn vóru sera glaðir fyri skeiðini.
Viðmerkjast skal, at fyrrapartin var ein instruktørur, eftir døgurða vóru 3 instruktørar við allari útgerð, roykkavara sett, bilar, bussur, roykkavarabani og matur. Alt hettar var ein gáva frá sløkkiliðnum í Reykjavík. Um kvøldið bjóðaði Vestmanna Sløkkilið brandmonnum og íslendiningum ein betri bita á Pott og Pannu.
24. apríl
Bussútferð til Borgarnes, har Føroyavinurin, Brandstjórin Bjarni tók ímóti okkum. Hann kom í bussin hjá okkum og var so ferðaleiðari, tá vit vitjaðu tvær brandstøðir. Tann eina var á Borgarnesi, har stóð ein gamal mjólkabilur frá MBM í Føroyum, sum Sigurjón hevði umbygt til ein tanga brandbil. Teir høvdu eisini ein nýggjan MAN brandbil, sum var smíðaður í Pólandi.
Hin brandstøðin var eini
25. apríl
Farið verður til Grindavík at vitja brandliðið og Bjargingarfelagi.
Brandliðið var sera væl útgjørt við allari slaks útgerð at sløkkja eld við og einum spildur nýggjum Skania brandbili, ið var smíðaður í Ólafsfyri hjá Sigurjón. Vit fingu gávu handaða frá brandstjóranum Ásmund, sum var ein av instruktørinum í Ólasvík, tá Vestmanna sløkkilið var á skeið har fyri 9 árum síðan.
Síðani var farið at vitja Bjargingarfelagið, Torbjørn, sum var stovnað í 1930. Bjargingarfelagið var sera sera væl úgjørt við øllum amboðum, sum mann kann ímynda sær at bjarga við, á landi, í fjøllum, í bjørgum og á sjónum. Eisini høvdu teir ein stórskíggja, har teir sóu øll skip runt Ísland, hvørji tey vóru, hvønn veg tey silgdu, eisini kundu teir síggja øll neyðsynjarakførð í Íslandi og um tey stóðu still ella koyrdu og hvørji tey vóru. Har vóru nógvar myndir av bjargingum, ið teir høvdu verið við til í øllum veðrið og tað vóru ikki so fáar bæði í gamlari og nýggari tíð, serliga vóru tað skip, sum høvdu siglt á land, tí har er sera útigrunt.
Aftaná var farið aftur á sløkkiliðstøðina, har Vestmanna sløkkilið bjóðaði turran seið, fisk, grind og spik, tað var væl eydnað. Koyrt var til Bláalón at vaska alt sóti av okkum og síðan aftur á Ørkina.
26. apríl
Tann síðsta dagin vóru vit ein gongutúr gjøgnum Reykjavíkar bý, við shopping og eting, áðrenn vit fóru heimaftur til Føroyar.
Samanumtikið
Tá tikið verður saman um, eru allir menn samdir um, at ferðin livdi upp til forvantningarnar og nakað væl avtrat. Brandskeiðið var á høgum støði og vit fingu sæð, hvussu aðrir skipa síni sløkkilið og bjargingarlið, umframt teirra amboð og útgerð. Eisini er samanhaldið ímillum sløkkiliðsmenninar nógv betri av at hava liva so tætt saman í 4 dagar. Blíðskapurin var sera stórur allastaðni, har vit komu, brandskeiðið við mati og tilfari, bussur í 2 dagar til úferðirnar. Alt hetta samskipað av Sigurjón Magnusson. Vit halda, at Vestmanna er sera heppin at kunna hava samstarv við Sigurjón Magnússon ehf . Eisini eru vit sera takksamir fyri, at brunanevndin var so jalig, so tað var gjørligt at sleppa til Íslands á brandskeið.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Á myndini síggjast frá vinstru Philip Blüdnikow, Maja Tjørnelund Sørensen og Eyal Lampert, sum øll arbeiða á ísraelsku sendistovuni í Keypmannahavn.
Nú bjóða tey á fyrsta sinni føroyingum at síggja nýggjan ísraelskan film í Havnar Bio.
Eyal Lampert, sum fyrr hevur arbeitt á ísraelsku sendistovuni í Gana, er virkandi sendiharri í Keypmannahavn, til Benjamin Dagan tekur við sum nýggjur sendiharri. Eyal verður í Føroyum, tá Ísraelsku Filmsdagarir verða hildnir í døgunum 13.-15. november.
Annika Olsen, borgarstjóri í Havn, fer at seta Ísraelsku Filmsdagarnar mánakvøldið 13. november kl 20 í Havnar Bio. Byrjanarfilmur er nýggi ísraelski filmurin "A Quiet Heart". Dagin eftir, týsdagin 14. november kl 20, er høvuðsfilmurin, “The Cakemaker”, á skránni. Hetta er fyrsti spælifilmur hjá samkynda ísraelska leikstjóranum Ofir Raul Graizer. Triði ísraelski filmurin, ið verður vístur mikudagin 15 november kl 20, er "Bethlehem", sum Yuval Adler leikstjórnaði og hevur vunnið hópin av virðislønum fyri.
Hóast avmarkað í stødd, er Ísrael á øllum økjum eitt virkið filmsland. Sum virkandi ísraelskur sendiharri í Keypmannahavn, vil Eyal Lampert knýta sambond millum tey, sum gera film í hansara heimlandi og spírandi filmsumhvørvið í Føroyum. Hann vísur á, at umframt at víðagitna sjónvarpsrøðin “Homeland” upprunaliga er úr Ísrael, so eru flestu ummælarar beint nú samdir um, at ísraelski filmurin “Foxtrot” fer at verða millum teir, sum verða í uppskoti at vinna Oscarvirðisløn sum besti filmur, ið ikki er amerikanskur. Og hvør veit, um ikki “Foxtrot” verður tøkur at vísa á Ísraelsku Filmsdøgunum í Føroyum næsta ár, sigur Eyal, ið vónar at nýggja afturvendandi filmsátakið fer at hepnast væl.
Allir filmarnir hava fingið fleiri virðislønir í ymsum londum. Ísraelska sendistovan hevur tikið stig til at filmarnir verða tøkir at vísa í Føroyum.
Maigun Solmunde samskipar Føroyaferðina hjá virkandi ísraelska sendiharranum í Keypmannahavn, Eyal Lampert, 13.-15. november í ár. Sendiharrin fer at hitta borgarstjóran í Havn, forkvinnuna í Mentanarnevnd Føroya løgtings, vitja á Glasir og hitta formannin í føroyska-ísraelska vinafelagnum, sum er vertur fyri fyrstu sýningini, har høvið er at smakka ísraelskt vín.
Umframt Maigun luttók Birgir Kruse frá Filmsfelagnum á fundinum við ísraelsku sendistovuna í Keypmannahavn í dag.


text:
Stóra franska frálandsreiðaríið, Bourbon, er farið undir eina endurskipan, sum m.a. ber í sær sølu av 41 PSVarum, ið fer at føra til eina niðurskriving upp á 170 mió. evrur. Felagið verður í framtíðini býtt upp í tríggjar virkiseindir.
“Bourbon in Motion” kallar reiðaríið ætlan sína, sum skal fremja umskipanina av felagnum til tess at økja kappingarførið á einum sera avbjóðandi øki.
“Nú marknaðurin hevur rokkið botnin, skal Bourbon fokusera upp aftur meira á eitt operationelt toppniveau, nýtslustigið av flotanum, útreiðsluskerjingar og varðveitingina av fría cash-flowinum,” sigur stjórin í felagnum, Gael Bodenes.
Men Bourbon fer at gjøgnumtvinga meiri grundleggjandi broytingar í fyritøkuni til tess at kunna klára seg í framtíðini. Bólkurin verður býttur í tríggjar deildir: Bourbon Marine & Logistics, Bourbon Subsea Services og Bourbon Mobility.
Málið hjá øllum trimum deildunum er at menna fleiri integreraðar tænastur við denti á talgilding og “Smart Shipping”. Ætlanin fer at kosta 75 mió. evrur yvir trý ár og fer at skpa møguleikar fyri munandi sparingum av rakstrinum av flotanum, tá tey 41 eldru skipini við einum miðalaldri upp á 11,2 ár eru seld frá.
Bourbon væntar at koma út úr 2017 við einum undirskoti upp á umleið 600 mió. evrur, sum er munandi verri enn undirskotið upp á 279,6 mió. evrur í 2016.
Kelda: TradeWinds


text:
Bryggjubakka 14-16 – Tel 31 87 69 – fo-fisk@post.olivant.fo – fiskimannafelag.fo
Føroya Fiskamannafelag varð stovnað í 1911, og er sostatt tað næstelsta fakfelagið í Føroyum. Símun Pauli úr Kunoy úr Gøtu gjørdist fyrsti formaður og Rasmus Rasmussen gjørdist skrivari í felagnum. Tað sermerkta er, at báðir vóru lærarar.
Símun Pauli úr Kunoy hevði í desember árið fyri hjálpt fiskimonnum úr Gøtu at skriva bræv til fiskimenn úr øllum bygdum í Føroyum um at stovnað eitt felag fyri fiskimenn. Hetta var harðliga tiltrongt, tí fiskimenn vóru sera bundnir at reiðarunum og keypmonnunum. Avtøkan av einahandli, giftibanninu og bátsbandinum hevði givið fólki eina kenslu av frælsi, men hóast formligt frælsi vóru fólk sera bundin at arbeiðsgevara, reiðarum og keypmonnum. Hetta var gróðrarbotnurin undir føroysku fakfelagsrørsluni.
Úrslitið av brævinum frá gøtumonnum í desember 1910 var stovnanin av fiskimannafelagnum. 45 menn úr 24 sóknum møttu á fundi. Tørvurin var á einum felagið at tosa søk fiskimanna og árið eftir í 1912 var fyrsti sáttmálin gjørdur við reiðarafelagið.
Stjórnin í Føroya Fiskimannafelag:
- Jan Højgaard, Felagsformaður
- Magnus Pauli Glerfoss, Viðareiði, Norðoya sýsla
- Mortan Berjastein, Kambsdalur, Eysturoyar sýsla
- Axel Hansen, Vestmanna, Streymoyar sýsla
- Andrias Berglíð, Sørvágur, Vága sýsla
- Tummas Frank Joensen, Skúvoy, Sandoyar sýsla
- Sámal Poulsen, Sandvík, Suðuroyar sýsla
Minstalønin hjá fiskimonnum er 833 kr. um dagin.
Sjúkraviðbót hjá fiskimonnum er 17.623,20 kr. um mánaðin, tá er frítíðarlønin íroknað.
Fiskimannafelagið, ið var stovnað 1911, er eitt av elstu fakfeløgunum í Føroyum.
Sóknarstýrislimir
Sóknarformenn og tiltaksmenn:
Sumba:
1. Jón Poulsen, Lopra
2. Eli Poulsen
3. Ólavur Jacobsen
Vágur:
1. Gunnleif Gudmundsen
2. Linjohn Kjærbech
3. Ólavur Sigurðsson
Porkeri:
1. Eyðálvur Holm
2. Niels Jensen
3. Mortan Bech
Fámjin:
Johan í Smiðjuni
Froðba:
1. Elvin Borðá
2. Marni Olsen
3. Mannbjørn Joensen
Hvalba
1. Gunnar Olsen
2. Jens Mørk
3. Høgni Müller
Sandvík:
1. Tummas Thomsen
2. Sámal Poulsen
3. Niels Mørk Borgardal
Skúvoy:
1. Tummas Frank Joensen
2. Thomas J. Thomsen
3. Birgir Thomsen
Dalur:
Steintór Djurhuus
Skálavík:
Eyðstein Dalsgaard
Sandur:
1. Hallur Sólsker
2. Sniálvur Røvilsberg
Skopun:
1. Mads K. Winther Olsen
2. Johan Johanneson
3. Sofus W. Olsen
Sandavágur:
1. Jóan Jakku Magnussen
2. Jógvan Magnus Andreasen
Miðvágur:
1. Sólberg Olsen
2. Eyðfinn Johansen
3. Petur Leivur Davidsen
Sørvágur:
1. Petur E. Jacobsen
2. Finn Nielsen
3. Mikkjal Simonsen
4. Pauli Bo Petersen
Hestur:
Óli Joensen
Nólsoy:
Marnar á Skúr
Tórshavn:
1. Hans Vilhelm Danielsen, Millum Gilja 31, Hoyvík
2. Jeffri Justinusen, Krosslíð 3, Tórshavn
Vestmanna:
1. Jákup Thomsen
2. Øssur Christiansen
Kvívík:
1. Jógvan M. Joensen
2. Herluf Muller
3. Bárður Isaksen
Kollafjørður:
1. Heðin Hansen
Hósvík:
1. Hans J. Djurhuus
2. Tom Djurhuus
Hvalvík:
1. Jákup Egholm, Streymnes
2. Tummas Jacobsen
Haldarsvík:
1. Steinbjørn Magnussen, Tjørnuvík
2. Einar Hansen, Langasandur
3. Jonn Hansen, Langasandur
Eiði:
1. Jákup Eli Ejdesgaard
2. Jørmund Ellingsgaard
Sunda sókn:
1. Rógvi Dam, Norðskála
2. Elmar Petersen, Oyri
3. Hilmar Samuelsen, Oyrarbakki
Sjóvar sókn:
1. Jan Højgaard, Strendur
2. Petur Mohr Jacobsen, Strendur
3. Sólfríður Berthelsen, Innan Glyvur
Skála:
1. Casper Vendelbo Christiansen
2. Poul Andrias Hansen
3. Knút Johannesen
Funningur:
Jógvan Johannesen
Gjógv:
Erling Joensen
Runavík:
1. Eyðun Ó. Danielsen, Rituvík
2. Jack Højgaard
3. Sven Hansen, Glyvrar
Nes sókn:
1. Rúni í Hjøllum, Toftir
2. Janus Fossdalsá
3. Henry F. Mohr, Toftir
Gøta:
1. Hargarð Tvørfoss, Norðragøta
2. Hjørleif Hansen, Syðrugøta
3. Hans Nesá, Norðragøta
Leirvík:
1. Randal Nybo
2. Henry á Reynatrøð
3. Rasmus Petur Tróndheim
Fuglafjørður:
1. Mortan Berjastein
2. Alexander Abrahamsen
3. George Berjastein
Oyndarfjørður:
Kalsoy:
Markus í Nornastovu, Mikladalur
Kunoy:
1. Fróði Joensen, Haraldssund
2. Pól Rasmussen
3. William Dam
Klaksvík:
1. Sørin Birgir Sørensen
Norðdepli:
1. Poul Fuglø, Norðdepil
2. Jóannes Sivertsen, Hvannasund
3. Birgir Poulsen, Hvannasund
Viðareiði:
1. Benjamin Matras Absalonsen
2. Svenning Sørensen
3. Jákup Absalonsen
Svínoy:
Petur E. Danielsen
Trygging
Sum limur í Føroya Fiskimannafelag er tú tryggjaður, um illa vil til og tú ella børn tíni gerast hættisliga sjúk.
Føroya Fiskimannafelag hevur tryggjað limir sínar og teirra hjúnaðarfelaga/sambúgva við deyða, umframt at tey sum gerast 67 ár fáa eina lokaupphædd útgoldna, um teir lúka limaskapstreytirnar. Eisini hevur FF sum nakað nýtt eina frítíðartrygging fyri limir sínar.
Tryggingarfaldarin kann síggjast við at trýsta á her
Rættindi
Upplýsing
Ein stórur partur av virkseminum hjá Fiskimannafelagnum er at upplýsa fiskimenn um teirra rættindi, tá teir gerast sjúkir ella koma til skaða. Men her verður gjørdur ein samandráttur av galdandi skipanum:
Tá fiskimaður gerst sjúkur umborð:
Um mynstraður fiskimaður verður sjúkur á túri, og hetta verður váttað av skipara og lækna, eigur viðkomandi rætt til sjúkratrygd. Minstalønin er kr. 15.735,- + frítíðarløn, ella tils. kr. 17.623,20 um mánaðin.
Umsóknarblað fæst frá Lønjavningarstovuni tlf. 35 30 20 ella á www.fisk.fo. Varir sjúkan longri enn 75 dagar, tekur dagpeningaskipanin við fram til 280 dagar, frá tí sjúkan byrjaði. Dagpeningaskipanin gevur kr. 3.956,- um vikuna, men munurin upp til minstuløninia, kr. 16.858,46 verður goldin av Trygdargrunni Føroya Fiskimannafelags tó max. 20%.
Sjúkratrygd
Sambært lóg nr. 30 frá 19. mai 2004 verður veitt fiskimonnum sjúkratrygd:
Veitt verður mynstraðum fiskimonnum sjúkratrygd, um teir fara sjúkir í land, og hetta verður váttað av skipara og lækna.
Sjúkratrygdin er frá 1. mai 2010 kr. 529,78 um dagin umframt frítíðarløn, ella 60% av 8 vanligum tímalønum sambært sáttmála millum Føroya Arbeiðarafelag og Føroya Arbeiðsgevarafelag.
Sjúkratrygdin kann veitast í mesta lagi í 75 samfeldar dagar og í mestalagi 180 dagar í einum álmanakkaári.
Innlatingarfreistin er 60 dagar og freistin fyri fyrsta læknaviðtalu er 14 dagar eftir heimkomu.
Umsøkjarin hevur sjálvur ábyrgdina av, at tíðarfreistirnar verða hildnar.
Tá sjómaður gerst sjúkur umborð
Manning á farmaskipi, sum gerst sjúk í tænastu, eigur løn í tríggjar mánaðar og í fýra mánaðar, um hann hevur 5 ára starvstíð. Somu reglur eru galdandi fyri barnsburð.
Tá fiskimaður gerst sjúkur heima
Tá fiskimaður gerst sjúkur heima, kemur hann undir dagpeningaskipanina, um hann kann fáa váttan um inntøkutap. Frá dagpeningaskipanini fæst dagpeningur í upp til 40 vikur í einum 12 mánaðarskeiði. Nú verður goldið frá 1. degi.
Hægsta upphæddin er kr. 3.956.- (íroknað frítíðarløn) um vikuna, men munurin upp til minstuløn verður goldin av Trygdargrunni FFs, tó mest 20%. Serliga fyri dagpeningaskipanina er umráðandi at søkja skjótast gjørligt. Her er tó gjørd tann broyting í 2001, at freistin, sum var 12 dagar, er sett til 30 dagar. Ein nýggj skipan er eisini, at dagpeningur verður goldin til tey, hvørs børn ella hjúnafelagi gerast álvarsliga sjúk, um tað av lækna verður mett neyðugt, at persónurin er um tann sjúka.
Við sjúku longri enn 280 dagar
Hjá teimum, sum eru sjúk longri enn 280 dagar, eru møguleikarnir forsorgarskipanin, avlamispensjón ella framskundað fólkapensjón. Her eiga fólk at venda sær til Almannastovuna og hennara deildir.


text:
Porkeri
Porkeri er ein bygd og kommuna í Suðuroynni. Bygdin liggur á eystursíðuni á oynni uttalaga á norðara armi á Vágsfirði. Porkeris skúli varð tikin í nýtslu í 1984. Skúlin er skipaður við 7 ára skúlagongd og halda næmingarnir fram í framhaldsdeildini í Vágs skúla. Skúlaárið 2005/2006 arbeiddu 3 lærarar í skúlanum, onkur fulla tíð og aðrir niðursetta tíð. Barnatalið í skúlanum var tá 29. Um veturin eru ymisk tilboð til kvøldskúlaundirvísing, t.d. kunnu tilboð vera um undirvísing í postalínsmáling, hondarbeiði og seyming. Luttøkutalið liggur vanliga um 40-60. Fimleikarhøllin verður nógv nýtt, serliga vetrarhálvuna. Eitt borðtennisfelag varð stovnað í Porkeri í 2009, tað nevnist Purkan.[2] Nýggjur skúladepil varð bygdur í Grønudali í Porkeri, beint við Hov. Hann varð tikin í nýtslu í 2009. Í skúladeplinum eru tveir skúlar: Miðnámsskúli og Heilsuskúli.[3]
Innihaldsyvirlit
Gamla kirkjan[rætta | rætta wikitekst]
Kirkjan er bygd í 1847. Hon stendur í tí gamla partinum av kirkjugarðinum, har eisini aðrar kirkjur hava staðið undan hesari. Kirkjan er bygd av viði og er takt við flagi. Klædningurin er tjøraður, meðan grundin, vindeyguni, hurðarnar, vindskeiðirnar og tornið eru hvít. Innan er kirkjan ómálað.
Altartalvan vísir Jesus í Getsemane og er helst meira enn 200 ár gomul. Á altarinum standa fýra messingstakar; teir tveir við hvør sínum ljósi og tveir við 4 ljósum hvør, og kirkjan eigur 4 altardúkar; allir hesir lutirnir eru givnir. Á altarinum standa eisini tveir gipsfigurar við áskriftini St. Johannes og St. Paulus og tann gamli kalikurin frá 1825 og tann nýggjari frá 1987.
Í kórinum stendur gamli doypifunturin úr viði við tinfati frá 1789 og tann nýggjari, sum er olmussugáva frá 1923, og er málaður hvítur.
Mannfólkamegin í kirkjuni eru 13 stólar, og konufólkamegin eru 12 stólar, har umleið 150 fólk kunnu sita. Í kirkjuni hanga 3 ljósakrúnur, ið eru olmussugávur, og á vegginum hanga eisini tvær minnistalvur. Í kirkjuni hongur modell av sluppuni "Beinisvørð", sum er ein gáva.
Úppi yvir hurðini í forkirkjuni hongur ein navnafjøl viđ árstalinum MDCCCXLVII og við forbókstavunum hjá teimum, sum bygdu kirkjuna; í forkirkjuni stendur eisini gamalur gravsteinur við m.a. árstalinum 1640 og kirkjubússan, sum er modell av kirkjuni. Á loftinum stendur orglið frá 1981. Fyrsta orglið fekk kirkjan stutt eftir 1900.
Í torninum hongur gamla kirkjuklokkan frá 1952 og tann nýggjara, sum er givin í 1976.
Á úthurðini er útskorin rosett og kongakrúna- árstalið 1847 og C R VIII.[4]
Søga[rætta | rætta wikitekst]
Ymsar metingar eru um, hvussu gomul bygdin er, men roknast kann við, at hon er millum elstu bygdir í Føroyum, tí fyrstu ferð navnið Porkeri kemur fyri, er í Hundabrævinum umleið 1350, har nevnt verður, at í Porkeri skal vera ein seyðahundur. Hvør upprunin til navnið Porkeri er, eru ymsar sagnir um. Tann mest kenda man vera tann, at tá fyrsti maður, ið búsettist í Porkeri, fór at velta jørðina, kom hann fram á purkur í moldini. Søgnin sigur, at Hovgrímur høvdingi í Hovi skuldi hava havt svínagerði her á staðnum, og at tað vóru purkur av hesum svínum, ið fyrsti niðursetumaðurin fann. Tí gav hann plássinum navnið Purkurgerði, ið seinni er blivið til Porkeri
Porkeris Bygdarsavn[rætta | rætta wikitekst]
Porkeris Bygdarsavn er ein sjálvognarstovnur, sum Føroya Landsstýri góðkendi sum ein stuðulsøkjandi stovn tann 19. mars 1997. Porkeris Bygdarsavn eigur Gamla Skúla, sum varð bygdur í 1888, og ognina Í Eystrum, sum hevur verið elligamal bústaður í Porkeri. Í Eystrum eru sethús, sornhús og fjós.
Í Eystrum[rætta | rætta wikitekst]
Porkeri er eisini ein av gomlu bygdunum við fleiri býlingum. Hin ovasti er býlingurin í Eystrum. Hann er gamal býlingur, og har vóru bert eini hús. Eitt lítið festi var í húsunum, sum gjøgnum øldir er gingið frá faðiri til elsta son. Fyrst í 19. øld bygdi næstelsti sonurin í Eystrum nýggj hús eystan fyri gomlu húsini, og tey fingu navnið í Skálanum. Síðani hava tvinni hús verið í Eystrum. Húsini, ið nú standa uppi, eru bygd um 1870, og har hava búð fólk til um 1970. Nú standa húsini í Eystrum tóm.
Myndasavn[rætta | rætta wikitekst]
Keldur[rætta | rætta wikitekst]
- ↑ Hagstova.fo
- ↑ Sudurras1.com
- ↑ Dimma.fo
- ↑ Arge, Símun V.: Eitt sindur um innbúgvið í Porkeris kirkju. Í: Mondul nr. 3/1980
Slóðir úteftir[rætta | rætta wikitekst]
- Arge, Símun V.: Eitt sindur um innbúgvið í Porkeris kirkju. Í: Mondul nr. 3/1980
- Kommunans heimasíðu
- Flick Myndasavn
- Faroestamps.fo
- Folkakirkjan.fo - Porkeris kirkja
- Zacharias Müllers lívsminna dansk
- www.youtube - Porkeri fyrr og nú


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Páskaguðstænasta
18.03.2016
Góðu tit øll.
Nú stundar páskahátíðin til, og vit í Vestmanna kirkju vilja hervið bjóða børnum og foreldrum, ommum og abbum, og øllum hinum eisini, at koma í kirkju
Páskadag, 27. mars, kl. 11.00,
og hava eitt egg, sum tit sjálvi hava málað, við í kirkju. So leggja vit øll eggini í eina kurv frammi í kór, soleiðis at øll síggja tey. Prestur fer síðan at greiða frá søguni um eggini á páskum, og hvat tað var, sum Jesus gjørdi páskadag.
Tit sleppa at taka tykkara egg við heimaftur til húsa, so tit kunnu rulla tey 2. páskadag, ella nær tit vilja. Afturfyri fáa tit, tvs børnini, eitt sjokolátaegg frá Vestmanna kirkju.
Tit skulu taka 1 málað egg pr. barn við heimanífrá, og tit taka tað við heimaftur eftir guðstænastuna.
Vit gleða okkum til ein hugnaligan dag saman.
Tey, sum hava møguleikan, kunnu leggja hetta út á netið, facebook osfr.
Vh
Vegna Vestmanna Kirkju
Marjun í Kálvalíð
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tann 26. september í ár skipaði “Felagið fyri Lesi- og Skriviveik fyri Ráðstevnudegi í hugnaligu hølunum hjá Østrøm á Skálatrøð.
3 ymiskir fyrilestrar um lesi- og skrivitrupulleikar vóru á skránni. Væl av fólki varð møtt. Til kaffi varð borðreitt við vælsmakkandi heimabakaðum køkum, sum mammur at brúkarum í felagnum høvdu bakað.
Av trimum varð fyrsti fyrilestrarhaldari Kirsten Korning úr Danmark. Kirsten skipar fyri skeiðum undir navninum “Feuerstein Scandinavia” . Tað hevur stóran týdning fyri hana at boða frá um Prof. Reuven Feuerstein og hansara framúr góðu úrslit í sínum arbeiði at menna læringina sum heild hjá fólki, óansæð aldur og støði ella, sum hann sjálvur segði: beyond age and biology.
Kirsten lesur útbúgvingarvísind við lærda háskúlan í Århus og er mamma at Ajo, sum fyri 9 árum síðani fekk sjúkuavgerðina sera menningartarnað og uttan menningarmøguleikar. Ajo gongur nú í einum eftirskúla við stuðli.
Í sínum fyrilestri tók Kirsten útgangsstøði í egnum royndum viðvíkjandi adoptivdóttrini. Hendan varð kannað av sálarfrøðingi, har nýtt varð ein av teimum vanligu statisku testunum. Vegna úrslitið av hesari, fór Kirsten, sum tann fyrsta í norðurlondum, til Ísrael á Feuerstein Instituttið at leita sær hjálp til dóttrina,
Feuerstein fann út av, at um mátin at testa børnini verður broyttur, koma heilt onnur úrslit til sjóndar, enn við teimum vanligu statisku testunum.
Kirsten greiddi frá muninum millum tær vanligu testirnar, vit her heima eisini kenna, og testina hjá Feuerstein.
Eitt barn, ið er testað við einari vanligari test t.d.WISC, kann úrslitið av sjúkuavgerðini vísa, at tað er menningartarnað, meðan eitt barn, testað við LPAD testini hjá Feuerstein, er vanliga evnaríkt ella betri.
Tann fyrra testin vísir á mongdina av faktavitan eitt ávíst tíðarskeið ella tað, ið mett verður er neyðugt í tí mentanini, barnið verður testað og ivaleyst livir í. Meðan tann seinna vísir, hvussu barnið dugir at finna eina meining í tí, tað lærir óansæð mentanarbakgrund og uppvakstrarkor.
Síðan vórðu spurningar settir. Hvat um ein kannaði barnsins evni at læra, áðrenn kannað verður, hvat tað hevur lært?
Hvat um intelligensur ikki er statiskur ella stendur í stað? Er nokk at máta einaferð? Hvat um intelligensur kann lærast, og um tað í roynd og veru eru menningarmøguleikar í at læra?
Kirsten vísti síðani á ta donsku sendingina “De uhelbredelige”, har Anette Kaae- Bødker, mamma Annu, fór saman við henni til Ísrael at leita sær hjálp viðvíkjandi læring.
Niðanfyri verður víst, hvussu Anna lærdi at skriva bókstavir við einum av amboðunum Feuerstein hevur ment við mediering av læruroyndum, sum tað kallast. Her verður arbeitt miðvíst við at stimbra tey kognitivu evnini, tá ið hesi ikki eru komin av sær sjálvum, hesi kunnu málrættað venjast.
At enda setti Kirsten aftur spurningin, hvat um vit høvdu ein hugburð um intelligens?
Tann afturlatna:
Har barnið er ein passivur móttakari, har bara til ber at broyta og skerja umhvørvið, væntan, hátt, pensum og arbeiðslag.
Ella
Tann opna:
Har møguleiki er at broyta menniskjað, har barnið er virkið í sjálvari broytingini, har møguleiki er at broyta tann einstaka soleiðis, at hann ella hon kunnu starva betur.
Meiri finst um ástøðið á leinkjuni:
www.feuersteinscandinavia.com
Kára Heinesen orðblindalærari, Basic og Standard mediator.


text:
Hugnakvøld fyri sjálvbodnum
Týsdagin 14. novembur var hugnakvøld fyri teimum sjálvbodnu, sum arbeiða fyri Bláa Kross í Føroyum.
Nóg spennandi var á skránni, tá 275 sjálvboðin møttu til ársins hugnakvøld.
275 fólk vóru til hugnakvøldið
Deildirnar kring landið blivu presenteraðar
Tórfríður Magnussen og Kristian Martin Petersen undirhildu, meðan døgurði var á borðinum.
Marin Katrina Frýdal bar eina heilsan frá Tórshavnar kommunu
Dakko greiddi frá søluni í ár og fjør, og vísti á, hvussu arbeiðið hjá teimum sjálvbodnu ger tað møguligt hjá Bláa Krossi at arbeiða fyribyrgjandi millum børn og ung.
Felagssangur var eisini á skránni
Lív Justinussen segði frá verkætlanini “Liv Lívið”.
Jensina Hansen, Olgu Magnussen og Kristianna Johannesen framførdu ein sang við klaverfylgispæli hjá Kristian Martin Petersen.
Karl Johannesen framførdi við sangi og klaveri.
Djóni Nolsøe Joensen, løgtingslimur fyri Javnaðarflokkin, bar heilsu fram, sum kann lesast á Facebook:
Týsdagin 14. november var eg boðin av Bláa Krossi Føroyar, at bera 300 sjálvbodnum eina heilsan, í samband við, at tey v…
Posted by Djóni Nolsøe Joensen – løgtingslimur on Saturday, November 18, 2017
Sverri Steinhólm, formaður í landsnevndini, endaði kvøldið.
Sjálvboðið arbeiði
Blái Krossur hevur fimm endurnýtsluhandlar kring landið. Talan er um Blákrossbúðirnar í Havn, Runavík og Miðvági, og Endurnýtsluna á Glyvrum og Miðvági. Ein blákrossbúð fer í næstum at opna á Tvøroyri.
Tey, sum arbeiða í handlunum, eru sjálvboðin. Í fleiri førum eru tað pensjónistar, men eisini onnur, ið brúka tíð í handlinum.
Umframt tey sjálvbodnu í handlunum, eru eisini onnur, ið gera sjálvboðið arbeiði av ymiskum slag fyri Bláa Kross.
Yvirskotið av søluni í handlunum verður nýtt til hjálpararbeiðið hjá Bláa Krossi.
Tags:


text:
« Aftur til yvirlit
The Nile Hilton Incident
Ein heilsan frá Svenska Filmsinstituttinum
Leikstjóri: Tarik SalehEin politisk ræðusøga, sum er grundað á eina veruliga søgu. Vikuna fyri egyptisku kollveltingina í 2011 kannar ein politistur Noredin, í Cairo, morðið á eini kendari klubbsongkvinnu á Nile Hilton hotellinum. Í fyrstu syftu sær tað út til at vera eitt tilvildarligt dráp, men tað vísir seg at hava samband til aðalkjarnuna í Egyptalandi. Noredin avger at bróta reglur fyri at fáa rættvísi.Við enskum undirtekstum


text:
Sum áhoyrari til ta einu av jubileumskonsertunum hjá Tarira hevði eg eina heilt serliga deja vu kenda kenslu, tí kórið sang fleiri sangir, sum tey eisini sungu fyri níggju árum síðani, tá eg hoyrdi Tarira á fyrsta sinni, beint áðrenn eg sjálv fór uppí kórið. Havi vegna sjúku verið í farloyvi og tessvegna hepnaðist mær at uppliva 10 ára jubileumskonsertina sum áhoyrari heldur enn sangari. Har sat eg so í kirkjuni við tí frágerða góða akustikkinum í Fuglafirði og kendi á mær, at tíggju ár í bestu árum ganga skjótt.
Skráin var sett saman av "oldies but goldies" kórtónleiki, sum als ikki merkir tað sama sum, at tónleikurin er gamal, men sum undirritaða fyri tað allarmesta dugir sovandi og aftanífrá og tá er tað í grundini ein avbjóðing at vera áhoyrari, tí tá er kritiska oyrað rættiliga víðopið fyri øllum óneyvleikum. Okkurt var, men allíkavæl bar væl til at njóta tónleikin og tvær ferðir fekk eg herligastu herðindi av gásarholdi, tað var tá kórið sang vakra satsin "Glitra" hjá Unn Patursson og ekstatiska verkið hjá Sven-David Sandstrøm "En ny himmel och en ny jord". Konsertin var í tveimum pørtum, fyrst sang kórið við manningini, sum syngur í løtuni í Tarira, tað eru 19 sangarar. So var steðgur og síðani sang "Stóra Tarira" við tilsamans 29 sangarum. Stórbæra verkið hjá Sandstrøm hevur neyvan ljóða nógv betri og var tað samanumtikið ein fragd at hoyra eitt kór syngja við so miklum yvirskoti, ikki minst á mannfólkasíðuni.
Skráin var sett saman av nýggjum tónleiki og gomlum renesansu- og barokktónleiki. Í eini mentan sum okkara við okkara ævinliga áhuga fyri øllum, sum gamalt ella gamaldags er, haldi eg, at samtíðarlistin er serliga umráðandi og sostatt er tað eisini samtíðartónleikurin, ikki minst tann føroyski samtíðartónleikurin, sum hevur mín størsta áhuga. Sum kunnugt er leiðari kórsins, Sunleif Rasmussen tónaskald og í sambandi við hundrað ára dagin hjá Karsteni Hoydal framførdi kórið nýskrivað verk, sum Sunleif hevur skrivað til yrkingina hjá Karsteni Hoydal. "Við eina vøggu" æt lagið, sum fyri undirritaðu gjørdist størsta upplivingin á konsertini og ein umráðandi orsøk til hetta er heilt einfalt, at eg ongantíð havi hoyrt tað áður. Yrkingina kenni eg, hon endar við reglunum "tá út í oyðu flúgva orð/ at skapa alt av nýggjum". Tá eg nú nakrar dagar seinni siti og royni at minnast verkið, minnist eg mínar egnu reaktiónir av vónríkari undran og kensluni av í brotum at fata listarliga stórlætið í friðsælu kompositiónini.
Í eini annars lutfalsliga progressivari tónleikaskrá tóktist fyrsti sálmurin "Kirkjan hon er eitt gamalt hús" eitt sindur uttan fyri samanhang, men hetta kemst helst av tí, at skráin onkursvegna skal umboða avrikið hjá kórinum tey seinastu 10 árini, og kórið hevur eitt nú sungið við á fløguni Mai-mynd við tónleiki hjá Knúti Olsen. Longu í næsta satsinum varnaðust áhoyrarar veruligu styrkina hjá Tarira og Sunleif Rasmussen í dynamiskt skiftandi, stundum døpru, stundum friðsælu tulkingini av framúrskarandi nýklassikaranum hjá Paula í Sandagerði "Náttarfriður", sum Pauli skrivaði 11.september í 2001 til týðingina hjá Janusi Djurhuus av kendu yrkingini hjá Goethe. "Glitra" er einfaldur kvinnukórsatsur, har kvinnurøddirnar tvinnast saman á ein hátt, sum minnir um ljósspæl av silvitni á sjónum. Tað er Unn Patursson, sum við hesi fínu kórkompositiónini rakar beint í náttúruimpressionistiska huglagið í yrkingini hjá Róa Patursson. "Glitra" er eins og fleiri av hinum løgunum, sum vórðu framførd á jubileumskonsertini, við á fløguni hjá Tarira "Døgg", sum kom út fyri fýra árum síðani.
Kórleiðarin greiddi frá, at kórið hevur verið vælsignað við fleiri tónaskøldum, tí t.d. var Unn Patursson við í stóra avbrigdinum av Tarira og tað sama er galdandi fyri Paula Hansen, sum hevur gjørt "Mörkret talar til den blommande busken" til orð hjá Williami Heinesen í svenskari týðing. Eitt samansett verk, vit kunnu kalla tað postmodernistiskt við vøkrum næstan romantiskum brotum, sum í serligan mun krevur góðan innsats frá monnunum. Allarflestu kór hava trupulleikar við at manna tenor- og bassbólk og tí er tað ikki oftari enn so, at sangurin er sungin so sannførandi sum jubileumskórið Tarira megnaði. Tónaskaldið helt sjálvur, at hetta var besta framførsla nakrantíð av hansara sangi. Verkið hjá Sven-David Sandstrøm "En ny himmel och en ny jord" er avgjørt eitt av yndisverkunum hjá Tarira og tað hoyrist eisini á eldhugaðu framførsluni. Verkið er heilt einastandandi. Tónleikurin vaksur spakuliga fram burtur úr ongum við visionerum staðfestingum úr opinbering Jóhannesar, sum tónaskaldið málar við tónum. Tá orðini "sá eg nýggjan himmal og nýggja jørð, tí hin fyrri himmalin og hin fyrra jørðin vóru farin burt" verða sungin, fevna tónarnir á orðinum "himmal" yvir tríggjar oktavar. Tá er verkið ekstatiskt, meðan tað aðrar tíðir er bæði vakurt og óhugnaligt og ekstremt uppá so nógvar mátar. Hendan ekstremitetin megnar bert eitt kór við ógvuliga sterkum røddum og tónagávum at liva upp til og tað gjørdi Tarira undir leiðslu av Sunleif Rasmussen.
Av øðrum, sum var á skránni, kann nevnast "Vatnið og ljósið" hjá Kára Bæk til yrking hjá Karsteni Hoydal, sum er somuleiðis er sera skiftandi dynamiskt og ein avbjóðing at syngja, og tað sama kann í grundini sigast um tey allarflestu av teimum 15 verkunum, sum jubileumskonsertin fevndi um. Á øllum teim nøvnum, sum eg havi nevnt skilst helst, at talan var um bókmentaliga og tónlistarliga hágóðsku og fyri meg var tað sum áður nevnt samtíðartónleikurin, ið av álvara gjørdi mær mun. Nú er tað so vælsignað, at kórið í viðtøkum sínum hevur forpliktað seg til at bíleggja og syngja nýggjan tónleik, og eg veit, at m.a. eitt verk hjá Tróndi Bogason liggur og bíðar, so eg gleði meg at byrja aftur...
Mynd: Hansina Iversen
(KP)


text:
Granskingarætlanir var játtan til rakstur av granskingarvirksemi í granskingarkjarnum (2004-10).
Frá 1. juni 2009 vórðu tvær nýggjar kjarnur settar á stovn - ein innan Framleiðslutøkni (Fish Processing Technology) við denti á framleiðslu og gagnnýtslu av allari hjávøru (biotøkni) og ein innan Veiðu- og Reiðsskapstøkni (Fish Harvesting Technology) við denti at minka oljunýtsluna (orkusparing).
Arbeitt varð eisni við fyri at fáa grundalag fyri at seta eina triðju kjarnu á stovn innan fiskibúskap.
Hesar ætlanirnar eru broyttar. Játtanin til Granskingarætlanir heldur uppat við endan av 2010 við tí úrsliti.
Granskaraleiðari fyri nýggju kjarnuna fyri Biotøkni var:
Hóraldur Joensen
Dr. Scient
Email: horaldurj@setur.fo
Náttúruvísindadeildin á Fróðskaparsetrinum (fram til 31/8-07 Heilsufrøðiliga Starvsstovan)
Tel: 352564/Fart.:552564
Fiskimálaráðið hevur sett á stovn tríggjar granskingarkjarnur. Eina innan biotøkni, eina innan framleiðslutøkni og eina innan veiðutøkni.
Í fyrsta umfari er ein granskingarleiðari settur at taka sær av, hvat kjarnin skal takast við.Í hesum sambandi er ein programnevnd sett har vinnuumboð og granskarar saman skulu gera ætlanir fyri, hvat granskast skal í. Tá hetta arbeiði er liðugt er ætlanin er at granskingarleiðarin skal seta granskarar afturat sær.
Endamálið er at fremja evnafrøðiliga og lívtøkniliga gransking í evnum, sum eru viðkomandi og mennandi fyri føroyska fiskivinnu og samfelagið alt. Harumframt at luttaka í føroyskum eins og altjóða granskingarverkætlanum.
Programnevnd
Jákup Mørkøre, samskipari, civ.ing., Fiskimálaráðið
Egil Olsen, M.Sc., Faroe Marine Biotech ltd.
Guðny Vang, matverkfrøðingur, Havsbrún
Guðrið Andorsdóttir, Cand. Scient., Føroya Fiskavirking
Kjartan Mohr, Cand. Pharm., Tjaldurs Apotek
Magnus P. Magnussen, PhD, Heilsufrøðiliga Starvsstovan
Sjúrður F. Olsen, Dr. Med., Statens Serum Institut
Kollagen og gelatin - PhD verkætlan
Barnakonur, etið føroyskan tosk - grein í Frøði 2-2006.pdf
Føroyskar føðslutalvur - støðoð undir øllum føðslulýsingum.pdf
Faroese Food Composition Tables - the basis for all food descriptions.pdf
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)
Stevnan fyri fiskivinnuroyndir er at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskap-arligari og samfelagsligari burðar-dyggari gagnnýtslu av havtilfanginum.


text:
Dagurin nærkast, har Glasir kann takast í nýtslu, og næmingar, lærarar og starvsfólk annars sleppa at flyta inn í sambandi við skúlaársbyrjan eftir summarfrítíðina.
Áhugin fyri hesi størstu bygningsverkætlan í Føroyum nakrantíð, sum heimskenda danska arkitektafyritøkan, BIG – Bjarke Ingels Group – hevur teknað, og sum Landsverk er byggiharri á, er stórur. Glasir verður kanska ikki okkara “Sydney Opera House”, men hvør veit, um hesin ikoniski bygningur ikki fer at draga í rúgvuvís av ferðafólki hendanvegin við áhuga fyri arkitekturi. Á fremmandamáli nevnt “architourism”.
Sum tað kom fram í onkrum av fjølmiðlunum herfyri, er nú eisini bygt eitt lego-modell av bygninginum. Modellið verður sýnt fram í nýggja Lego høvuðssætinum í Billund, sum má sigast at vera ein ógvuliga forkunnugur sýnisgluggi at fáa til hesa verkætlan. Sigast skal, at talan er um í alt 10 verkætlanir hjá BIG, sum eru gjørdar í Lego-modelli. Hetta er komið í kjalarvørrinum av, at BIG hevur teknað nýggja høvuðssætið hjá Lego-samtakinum í Billund.
Modellið, sum er umleið 1x1 metur til støddar, stendur í framsýningarhølunum hjá Lego í Billund, og tað er føroyingurin, Helgi Toftegaard, sum hevur bygt legobygningin av Glasi.
Tað er ikki smávegis uppgáva at fara undir at gera eitt slíkt modell. Hóast føroyingurin ikki burturav hevur arbeitt við at byggja modellið, so metir hann seg hava brúkt tað, sum svarar til umleið 10 arbeiðsvikur at fáa tað gjørt.
(Mynd: BIG)


text:
Nýggjastu tíðindi
Skrúvað verður fyri vatninum
Skrúvað verður fyri vatninum á Skúlavegi, Prestvegi og parti av Nólsoyar Pálsgøtu hósmorgunin kl. 8.30 og inntil arbeiðið er liðugt.
Nýtt í kommununi
Tilboðini um arbeiðstøku í samband við nýggja vinnuøkið á Borðoyarvík vórðu latin upp í dag. Les meira »
Endaliga tilmeldingin til Ung í arbeiði er í ár treytað av, at ungi arbeiðstakarin møtir upp til samrøðu í Verkstovuni í døgunum… Les meira »
Foreldur, ið lúka ásettu treytirnar, kunnu søkja um fíggjarligt frípláss á kommunalu dagstovnunum og í dagrøktaskipanini. Les meira »


text:
Botndýr á føroyskum gáttarfirðum
Bunddyr i færøske tærskelfjorde
BS-uppgáva í lívfrøði, juni 2000, Náttúruvísindadeildin
Skrivað hevur: Sámal Jákup Sakariasson
Innanhýsis vegleiðari: Arne Nørrevang
Uttanhýsis vegleiðari: Jan Sørensen
Samandráttur
Skálafjørðurin hevur tað betri.
Mitt í fírsunum var støðan á botninum í Skálafjørðinum kannað og vísti tað seg, at støðan var ring. Ov nógv lívrunnin evni vóru komin á botn og næstan øll iltin var brúkt upp. Bert fá djórasløg vórðu funnin, men talið av teim einkultu djórasløgunum var stórt. Dýrini í botnroyndum tiknar í tiðarskeiðnum 1998-99 vóru kannað. Niðurstøðan er tann, at viðurskiftini eru batnað, men enn kann fjørðurin ikki sigast at vera reinur. Fleiri túsund dýr úr tíggjutals grabbroyndum vórðu navnagreinað undir mikroskopi og hagfrøðiliga viðgjørd til at kunna samanbera við kanningarnar frá 80'unum. Eitt sunt og vælvirkandi djórasamfelag er sermerkt við at fjølbroytnið er stórt, t.v.s. nógv ymisk djórasløg eru at finna og kanska ikki so nógv eintøk av hvørjum slagi, meðan eitt samfelag, sum er strongt, hevur færri sløg, men afturfyri kunnu nógv eintøk av av hesum fáu sløgunum finnast. BS-uppgávan vísir at fjølbroytni - diversiteturin - er hægri nú enn fyrr. Eitt tekin um, at viðurskiftini á botninum í Skálafjørðinum eru batnað, helst av tí at minni alifóður sleppur at søkka á botn.


text:
Kjølur Open 2017
Hervið verður bjóðað til talvkappingina KJØLUR OPEN 2016 dagarnar 3.-5. feb.
Kappingin er partur av Grand Prix kappingini 2016/17.
7 umfør verða telvað, 3 kviktalv fríggjakvøld, 2 langtalv leygardag og 2 sunnudag.
Stað:
Frítíðarskúlin Snjallabjalla í Klaksvík
Telvað verður soleiðis
Kappingin byrjar fríggjadagin, 3. feb. kl. 19.00, tá ið 3 kviktalv verða telvað (10 min. + 5 sekund fyri hvønn leik).
Leygardag verður 4. og 5. umfar telvað, kl. 10.00 og kl. 15.00.
Sunnudag verður 6. og 7. umfar telvað, kl. 12.30 og kl. 16.30.
Tíð
Kviktalv: 10 min. + 5 sekund fyri hvønn leik
Langtalv: 90 min. + 30 sekund fyri hvønn leik.
Vinningar
Virðislønir verða latnar nr. 1, 2 og 3, umframt ratingvirðislønir.
Luttøkugjaldið er 100 kr. Skal gjaldast á staðnum áðrenn telvað verður fríggjakvøldið 3. feb.
Tilmelding
Tilmelding á tma@kallnet.fo ella 295054, í seinasta lagi hósdagin 2. feb. kl. 20.00
Møtið Fjølment !
Klaksvíkar Talvfelag


text:
Vísindalig grein um infektiøs laksa anemi (ILA) virus
Debes H. Christiansen, deildarleiðari og granskari á Heilsufrøðiligu Starvsstovuni hevur saman við øðrum granskarum í Norra og Skotlandi vísindaliga grein um ILA virus í altjóða tíðarriti.
Greinin, sum kallast “Localised infection of Atlantic salmon cells by HPR0 infectious salmon anaemia virus”, varð almannakunngjørd í viðurkenda vísindaliga tíðarritinum PLOS ONE í mars í ár.
Í greinini verður m.a. víst, at tann ikki sjúkuelvandi ILA virus (ILAV-HPR0) einans smittar kyknur á yvirflatuni (tær sokallaðu “epithel-kyknurnar”) í táknunum og í skræðuni á laksinum og ikki megnar at treingja inn í laksin. Tá sjúkuelvandi ILA virus smittar laks, megnar hann skjótt at treingja gjøgnum “epithel-kyknurnar” og inn í blóðrenslið, har hann m.a. oyðileggur reyðu blóðkyknurnar og viðførur blóðmangul (anemi).
Kanningin bendir á, at tað í “epithel-kyknunum” er ein forðing ella verja, sum bert tann sjúkuelvandi ILA virus megnar at treingja ígjøgnum. Enn vita vit lítið um, hvussu henda forðing/verja virkar. Men í greinini eru ábendingar um, at immunverjan hevur ein týðandi leiklut.
Betri vitan um hesa forðing/verju fer vónandi at stuðla undir at menna nýggjar hættir at fyribyrgja ILA sjúku við t.d. koppseting.
Greinin kann lesast her
Greinin er partur av einari ILA granskingarverkætlan, á Heilsufrøðiligu Starvsstovuni, sum er stuðlað m.a. úr Granskingargrunninum. Les meira um verkætlanina her
Hetta er fjórða greinin, sum er almannakunngjørd. Hinar tríggjar eru:
McBeath A, Aamelfot M, Christiansen DH, Matejusova I, Markussen T, Kaldhusdal M, Dale O-B, Weli SC, Falk K. Immersion challenge with low and highly virulent infectious salmon anaemia virus reveals different pathogenesis in Atlantic salmon, Salmo salar L. (2015) J. Fish Dis. 38:3-15.
McBeath A, Ho YM, Aamelfot M, Hall M, Christiansen DH, Markussen T, Falk K, Matejustova I. (2014) Low virulent infectious salmon anaemia virus (ISAV) replicates and initiates the immune response earlier than a highly virulent virus in Atlantic salmon gills. Vet. Res. 45:83.
Aamelfot M, McBeath A, Christiansen DH, Matejustova I, Falk K. (2015) Infectious salmon anaemia virus (ISAV) mucosal infection in Atlantic salmon. Vet. Res. 46:120.
Kelda: hfs.fo


text:
Skal gongd koma á ferðavinnu, má vinnan varpa ljós á potentialið í ferðavinnuni. Elin Brimheim Heinesen hugleiðir í hesi greinini um avbjóðingarnar hjá vinnuni, og heitir á ferðavinnuna um at vísa, at her liggur gull grivið, sum kann koma samfelagnum til góðar, og sum tað kann loysa seg fyri íløgarar og fyri landið at raðfesta og blaka pengar eftir.
Almenningurin spyr: Hvussu ber tað til, at ferðafólkatalið minkar og hotelkømur standa tóm í hásesong, tá ferðavinnan heldur uppá, at føroyingar hava eitt so fantastiskt land at bjóða fram? Eingin sigur seg heilt kenna svarið, men øll kenna á sær, at tað má vera okkurt galið – helst ikki við vøruni, men við marknaðarføringini av henni. Tíðum verður peikað á, at almenni stovnurin, sum hjálpir ferðavinnuni at marknaðarføra Føroyar sum ferðaland – fyrst Ferðaráðið, síðani SamVit og nú Uttanríkisráðið – hevur ábyrgdina.
Orsøkir til trupulleikarnar
Hevði tað verið so væl, at almenna ferðaráðið kundi loyst allar trupulleikar fyri vinnuna. Men tíanverri hava trupulleikarnir nógvar ymiskar orsøkir, sum ferðaráðið ikki einsamalt kann hava ávirkan á. Heimskreppan hevur sjálvandi sína neiligu ávirkan. Ein onnur orsøk er ivaleyst tann, at tað – hóast góðan vilja – í nógv ár ikki hevur eydnast nóg væl hjá ferðavinnuni sum heild at traðka sama stev.
Men eg eri sannførd um, at størsti trupulleikin er, at so lutvíst fá fólk búgva í Føroyum. Tað merkir við øðrum orðum, at føroyingar hava mikroskopiskar ressursur í mun til onnur lond, sum kappast verður við. Tað, sum higartil er sett av til marknaðarføring av Føroyum sum ferðaland, munar so evarska lítið úti í stóru verð, sum “larmar” alt meira við tíðini, so tað gerst alt torførari at vekja ans. So einfalt er tað.
Kappingin harðnað
Tær størstu ferðavinnufyritøkurnar í Føroyum – so sum Atlantic Airways, Smyril Line, Greengate Incoming o.o. – eru sera smáar sæð í mun til samanberiligar fyritøkur aðrastaðni. Einsamallar hava tær tí eisini lutvíst lítla orku til at marknaðarføra seg og Føroyar. Tí er tað so umráðandi – júst í Føroyum, meira enn aðrastaðni – at tað almenna traðkar til við eini hjálpandi hond fyri at fáa gongd á.
Tað, sum hevur verið gjørt higartil, hevur munað alt ov lítið í mun til tað, vinnuni tørvar fyri at vaksa. Somu upphæddir muna í veruleikanum minni og minni ár undan ári, tí altjóða kappingin er harðnað alt meira seinastu árini. Umvegis internetið verður rokkið longri enn nakrantíð fyrr, men "larmurin" á marknaðinum er eisini ógvusligari enn nakrantíð, nú talið av miðlum – t.d. prentaðum miðlum, loftmiðlum og heimasíðum, sum longu finnast í milliardatali – økist í hvørjum.
Føroyar eru evarska lítlar og drukna lætt burtur í øllum larminum, so lítið, sum føroyingar hava megnað at gera um seg har úti í stóru verð. Kappingarneytarnir fylla so nógv meira í myndini, tí teir hava – og brúka – nógv fleir ressursur. Hetta er bara ein veruleiki, føroyingar mugu síggja í eyguni og laga seg til. Føroyar verða ongantíð líka so sjónligar sum onnur størri lond, men kunnu kanska verða nóg sjónligar i mun til, hvat hóskar til tørvin í Føroyum, sum jú ikki er líka so stórur sum í størri londum.
Eingin hevur ‘skyldina’
Nógv undrast stórliga á, hví ikki fleiri fólk vitja oyggjarnar, tí óteljandi jaligar ferðafrásøgnir frá útlendingum, ið hava verið í Føroyum, umframt plaseringin, Føroyar fingu frá National Geographic Traveler, benda á, at potentialið má vera stórt. Tað tykist bara ikki at verða brúkt til fulnar.
Eingin einstakur partur kann tó einsamallur ákærast fyri, at Føroyar ikki eru nóg sjónligar. Syndabukka-peikarí forðar góðum samstarvsanda og tekur bara fokus frá tí, sum hevur nógv tann størsta týdningin – nemliga, hvussu átrokandi tað er, at øll ferðavinnan samstarvar, og at tað almenna (les: løgting og landsstýri) raðfestir marknaðarføring av Føroyum og – ikki minst – at gera kringumstøðurnar fyri ferðavinnu lagaligari, so tað betri kann loysa seg fyri íløgarar at gera íløgur í ferðavinnu. At seta partafelagsskattin upp, hjálpir t.d. ikki í hesum føri.
Ferðavinna er tann vinnan, sum í løtuni hóast alt hevur mest sannlíku vakstrarmøguleikarnar í Føroyum. Men vinnan hevur brúk fyri fíggjarliga betri umstøðum og lagaligari reglum á ávísum økjum, skal hon vaksa og fáa orkuna til at marknaðarføra seg meira og fáa boðskapin út, um alt tað góða, føroyingar eiga at bjóða her í Føroyum.
Ferðavinna ikki klientur, men eitt aktiv
Ikki tí at eingin skal kunna finnast at almenna ferðaráðnum, men ferðaráðið kann og skal ikki syfta alt einsamalt. Øll, ið fáast við ferðavinnu – tvs. privatir tænastuveitarar, kommunur og almenna ferðaráðið – mugu standa saman og gera sín part, um munabetri úrslit skulu náast.
Fólk fáa lætt fatan av, at tað ikki loysir seg at gera íløgur í ferðavinnu, um ferðavinnan ikki vísir greitt, at hon hevur trúnna og viljan. Um ferðavinnan ikki sjálv tykist heilt at trúgva uppá møguleikarnar, hvussu skulu onnur so fáast at trúgva uppá ferðavinnu sum ein vinnumøguleika, roknast kann við? Um ferðavinnufólk ikki tykjast at finna út av at samstarva, og ov nógv fokus er á ónøgd við ella misálit á hvønnannan, hvussu skulu tey so fáa onnur at trúgva, at tey kunnu hepnast við tí, tey fáast við? Almenni stovnurin, sum fæst við ferðavinnu, tykjast hesi fólkini ikki at standa saman um, so hví skulu skattakrónur spillast uppá hann? Og hevur ferðavinnan uppiborið meira, enn hon longu fær? Er ikki ríkiligt sett av til tað?
Men tað er ikki soleiðis, fólk eiga at spyrja. Ferðavinnan er ikki nakar klientur, sum skal hava almennan “stuðul”, tí ”tað er synd í – ella hart hjá teimum, sum arbeiða við ferðavinnu”. Fólk skulu harafturímóti síggja ferðavinnu sum tað, hon veruliga er: Eitt stórt aktiv fyri alt landið, sum vert er at gera íløgur í – eisini almennar íløgur – tí hon gevur longu eitt risa íkast til samfelagsbúskapin – og kann potentielt geva fleirfaldað so nógv, um føroyingar tora at gera fleiri íløgur í hana!
Eg sakni meira jaligt og íblásandi hugflog í ferðavinnuni, sum kann íbirta trúnna millum fólk uppá, at ferðavinna veruliga er samfelagsgagnlig og verd at gera íløgur í, hóast tað kann ganga tíð, áðrenn avlopið vísir seg.
Íløgur skulu til, men í hvat?
Men hvat er tað ítøkiligt, íløgur skulu gerast í? Ferðavinnan er komin langt á summum økjum, meðan annað er forsømt, og nógv meira kann gerast. Eingin ivi er um, at tað er ov lítið til av ressursum, sum er – ikki bara til marknaðarføring, men so sanniliga eisini til at fáa neyðug hagtøl og brúkarakanningar til vega, sum kunnu fortelja ferðavinnuni, um hon satsar rætt, umframt til menning ella víðarimenning av lokalum tilboðum til ferðafólk kring landið. At menna røtt professionell tilboð og byggja marknaðir upp krevur eitt stórt fyrireikingararbeiði. Tað krevur ressursur at fyrireika seg. Tað krevur samskipan. Tað krevur áhaldni. Og tað krevur ikki minst vitan – m.a. um tað, ið gjørt verður, er á rættari leið og nóg effektivt.
Men eingi fullfíggjað ella álítandi ferðavinnuhagtøl hava verið tøk tey nógvu seinastu árini. Eingin veit t.d. heilt neyvt, hvussu nógv útlendsk ferðafólk koma til landið, hvagani tey koma, hvørji tey eru, hví tey koma og hvat teimum dámar, tí pengar hava ikki verið til at gera ferðafólkakanningar, sum eru lutvíst dýrar at gera, og Hagstovan hevur ikki havt ressursur til at savna og viðgera hesi hagtøl. SamVit royndi at savna nakað av hagtalstilfari og setti eina hagtalsverkætlan í gongd saman við Hagstovuni o.ø. fíggjað av Vinnuframagrunninum, men nú tá almenna ferðaráðið er blivið partur av einum aðalráð, ber ikki til longur at søkja grunnar um pengar til slíkar verkætlanir.
Seinastu árini hevur tí bert borið til at gita og gera kvalifiseraðar metingar av ferðafólkahagtølum út frá onkrum smávegis indikatiónum her og har. Tað ger tað sera torført hjá vinnuni at vita, hvar hon flýtur, og hvar hon skal seta inn – t.d. viðv. marknaðarføringini.
Hvat kann vinnan nýta tað almenna til?
Her tykist neyðugt, at tað almenna og tað privata taka lógvatak saman og í felag finna svarið til fleiri ósvaraðir spurningar, so sum: Ber til at røkka nóg breitt út við marknaðarføringini við teimum tøku ressursunum, vinnan hevur? Hvat skal til? Hvat nú, um marknaðarføringin er góð, men bara ikki nóg væl distribuerað ella nóg áhaldandi, tí vinnan heilt einfalt ikki hevur ráð til tað? Kunnu ella skulu almennar íløgur í marknaðarføring leggjast aftrat fyri at muna nóg væl her?
Ein annar spurningur er, um marknaðarføringin hjá teimum, sum marknaðarføra Føroyar, sampakkar nóg væl. Verða allir atkomiligu marknaðarføringsmøguleikarnir brúktir nóg effektivt, um øll arbeiða hvør sær? Hvussu ávirkar tað ímyndina av Føroyum, at partarnir fara út hvør í sínum lag við marknaðarføring, ið kanska peikar í heilt ymiskar ættir? Kann tað almenna gera nyttu her við at spæla ein savnandi, samskipandi leiklut í samstarvi við vinnuna?
Og hvussu við tí, ið verður marknaðarført: Svara tey tilboð, ferðavinnan bjóðar út á marknaðinum, nóg væl til tað, sum marknaðurin eftirlýsir í dag – ella til ímyndina av Føroyum t.d., sum National Geographic Traveler o.o. hava spjatt kring heimin? Kemur boðskapurin um tilboðini út til røttu málbólkarnar? Verða røttu miðlarnir brúktir? Verður nýggja tøknin brúkt effektivt? Marknaðurin broytir seg jú á nógvum økjum alla tíðina. Er vitanin hjá vinnuni um eftirspurningin, sum hann er í dag í mun til fyrr, nóg væl dagførd? Og hevur vinnan ráð til at kanna hetta – og so laga seg leypandi til marknaðin? Ella skal tað almenna traðka til her og veita vinnuni vitan og kanningarúrslit at brúka sum amboð?
Hevur vinnan fatur í øllum teim bestu ferðafyriskiparunum t.d.? Eru onnur sløg av ferðafyriskiparum kanska meira viðkomandi í dag? Kanska skal arbeiðið gerast á ein annan hátt í dag, enn fyri bara fáum árum síðani. Alt hetta ber ikki til at vita, um tað ikki verður eftirkannað, og tað gerst neyvan uttan hjálp frá tí almenna.
Men kanska er tann týdningarmesti spurningurin, sum vinnan má seta sær sjálvum her og nú: Er ynskið ella viljin nóg stórur hjá einstøku pørtunum til at ganga saman og samskipa marknaðarføring og menningararbeiði? Og í hvønn mun ynskir vinnan luttøku og hjálp frá tí almenna til hetta arbeiðið?
Mugu semjast fyri at koma víðari
Eingin ivi er um, at føroysk ferðavinna hevur stórar avbjóðingar. Ein av grundarleggjandi fyritreytunum fyri at hepnast, er eftir mínari meting heilt einfalt tann: at vilja og tora at standa saman – og gagnnýta allar kreftir, bæði privatar og almennar. Ferðavinnan hevur ikki ráð til at ganga í smáum skóm. Føroyingar tykjast ofta at hava lyndi til ikki at hava nóg nógv álit á onnur enn seg sjálvi – og als ikki á tað almenna! Tí gera fólk ofta tað minst torføra – tvs. arbeiða í einingi hvør sær. Men um verandi ressursur skulu gagnnýtast á best møguliga hátt, má og skal álit, opinleiki og samstarv til – bæði millum tað almenna og tað privata og millum privatar ferðatænastuveitarar.
Loysnir finnast best og skjótast í einum jaligum anda. Vilji má vera til at møtast og laga seg. Hendur mugu rættast út til eitt íblásandi og konstruktivt samstarv, har fokus er á møguleikar heldur enn á forðingar. Tíbetur eru tað fleiri og fleiri, sum síggja fyrimunin í tí, tí í síðsta enda loysir tað seg best fyri allar partar at leggja orkuna saman, so øll fáa gagn av úrslitinum. Uttan semju og samanhald fær ferðavinnan í øllum førum ikki sannført hvørki politikkarar og íløgarar um, hvønn týdning tað hevur at gera størri íløgur í at fáa fleiri ferðafólk til landið.
Eingin ivi er um, at føroyingar fáa tað talið av ferðafólkum í Føroyum, sum ráð eru at fiska eftir. Ynskja politikkarar at síggja vøkstur í ferðafólkatalinum, má ferðavinna eisini týðiliga raðfestast. Politikkarar mugu taka ferðavinnu í álvara og lurta eftir, hvat serfrøðin á økinum sigur um, hvat tørvur er á. Almennir og privatir íløgugrunnar mugu vera jaligir í mun til at játta stuðul og lagalig lán til ferðavinnuverkætlanir. Íløgur mugu setast ikki bara í marknaðarføring, men eisini í álítandi hagtøl, umframt í menning av einum høgligari og meira álítandi infrastrukturi – innanhýsis og út í heim. Ikki fyri ferðavinnunar skyld í sær sjálvum, men tí tað er neyðugt fyri alt samfelagið – og ikki minst: tí tað heilt einfalt kann løna seg.
Øll mugu taka undir við tí
Harumframt er ein møguleiki at seta MVG niður fyri ferðafólkatænastur – t.d. gistingarhús- og matstovuvirksemi, útferðar- og flutningstænastur o.a. Hetta hevði verið ein vælkomin og hollur stuðul og ein lutvíst ómakaleysur máti at tryggja, at vinnuni er lív lagað, so meira gongd kemur í samfelagshjólini. Tað er alneyðugt at skapa fleiri arbeiðspláss í Føroyum, sum serliga ung og kvinnur dragast at. Júst hesirbáðir samfelagsbólkar tørva eina ‘saltvatnsinnspræning’, um hesi fólkini skulu tíma at búgva í Føroyum. Hetta kann verða gjørt við at bjóða eitt breiðari starvsútboð, sum hesi fólkini dragast at. Og har gevur júst ferðavinnan nógvar møguleikar.
Síðst, men ikki minst: Skal ferðavinna í Føroyum veruliga hepnast, er neyðugt við undirtøku frá almenninginum og einum felags innsatsi frá øllum samfelagnum so ella so. Føroyingar sjálvir mugu verða teirra egnu bestu ambassadørar við t.d. at læra sítt egna land, søgu og mentan at kenna – og virðismeta tað, m.a. við at ferðast meira í egnum landi og brúka føroyskar vørur, gistingarhús, matstovur og aðrar tænasturnar meira, so tað kann loysa seg at framleiða føroyskt og hjá ferðavinnuni at fáast við ferðatænastuveiting alt árið. Tað ger dagliga lívið hjá øllum føroyingum bæði hugnaligari og stuttligari.
Hvat kann ferðavinnan sjálv ítøkiligt gera?
Eg eri sannførd um, at tey, ið arbeiða í ferðavinnu brúka sína orku best uppá at forfína júst tað, tey eru best til. Eg loyvi mær tí at enda hesa grein við eini áheitan til hvønn einstakan tænastuveitara í ferðavinnuni um áhaldandi at menna sína egnu styrki – m.a. við atliti til, at ferðafólk eftirspyrja nakað serligt, nakað serføroyskt, sum tey ikki kunna uppliva aðrastaðni í verðini. Tað gerst eisini nógv lættari at selja tað, Føroyar hava at bjóða, um øll ikki bjóða akkurát tað sama, men eru partur av einari viftu av nógvum ymiskligum tilboðum. Um øll allatíðina menna síni serstøku tilboð og hvør sær allatíðina tryggja, at júst tey veita best møguligu tænastuna á sínum øki, samstundis sum tey syrgja fyri at teirra tilboð hóska inn í heildina – úr sjónarhorninum hjá kundanum – so verður ett størri fjølbroytni í tilboðunum til stóran fyrimun fyri ferðafólkini og harvið eisini fyri vinnuna. Um øll haraftrat kunna um síni tilboð saman við øðrum føroyskum veitarum – tá verða øll tilboðini eisini sjónligari og meira sølubær hvør sær. T.d. ígjøgnum ein felags ferðavinnuportal.
Um fólk í ferðavinnu varðveita trúnna á, at úrslitið kemur, um bara tey ger sær ómak við at fylla sítt pláss best møguligt út í øllum puslispælinum, fáa tey kanska eisini “ráð” og yvirskot til at finna saman við øðrum pørtum í ferðavinnuni um at gera heildartilboð. Støðið lyftist sum heild, møguleikarnir økjast fyri allar partar, og øll standa sterkari og fáa nógv meira burturúr, um ferðavinnan virkar sum ein heild. Harvið verður eisini eitt jaligt signal sent til almenningin – og politikkarnar/íløgarar – um, at ferðavinna er verd at taka í álvara og gera íløgur í.
Nýggir møguleikar fyri vøkstri
Hóast ferðavinna bara stendur fyri um 4 prosentum av BTÚ, sum er, er hon næststørsta vinna í Føroyum, næst eftir fiski- og alivinnu. Parturin er tó helst størri, um ymiskt vanligt tænastu- og mentanarvirksemi verður lagt aftrat, tí slíkt virksemi kann eisini í ávísan mun roknast sum ferðavinna. Sum skilst bendir nógv á, at føroysk ferðavinna hevur góðar møguleikar fyri at vaksa – fleiri enn nakrantíð fyrr. Við miðvísum arbeiði kann ferðavinnuparturin fáast at vaksa seg nógv størri, um føroyingar leggja seg eftir tí og gera kravdu íløgurnar.
Umframt at National Geographic Traveler hevur varpað ljós á Føroyar sum mest óspilta oyggjaland í heiminum – at surfarar og aðrir útlendingar hálova oyggjarnar – og at oyggjarnar eru vorðnar meira atkomiligar, hóast einstøk bakkøst hava verið – so ferðast fólk eisini longri, enn tey nakrantíð hava ferðast fyrr. Í dag er tað lættari hjá fleiri at finna upplýsingar um, at her er ein náttúra og ein mentan, sum tað kann loysa seg at ferðast langt fyri at uppliva. Tað er møguligt í dag, við nýggjum nógv bíligari samskiftismiðlum at náa út til fjøldir, sum als ikki kundu náast fyrr í tíðini. Tað merkir eisini, at til ber at byggja sterk altjóða netverk, og at vitan um Føroyar skjótt kann spjaðast víða um. Internetið gerst ein alt meira og meira brúktur miðil – og um nøkur ár smeltar bæði útvarp, sjónvarp, internet, teldur og fartelefonir saman. Tað verður har, nógv teir flestu brúkararnir fara at orientera seg. Longu í dag brúka tey ungu nýggju miðlarnar meir enn teir gomlu.
Men hetta krevur hart arbeiði og dugnalig fólk, sum hava fingurin á alheimspulsinum og duga væl at samskifta og brúka møguleikarnar í nýggju miðlunum, tí altjóða kappingin og miðlalarmurin er eisini ógvusligari enn nakrantíð. Vónandi fáa tey fólkini, sum átaka sær hetta arbeiði, bestu umstøður at virka undir. Fáa tey tað, fær ferðavinnan uttan iva eina bjartari framtíð.
Um greinarøðina “Hvussu verða tóm hotelkømur fylt”
Hetta er onnur greinin av fýra hjá Elini Brimheim Heinesen um, hvussu støðan hjá ferðavinnu í Føroyum møguliga kann fáast at batna. Tær síðstu tvær greinirnar koma í blaðið í næstum.
- Fyrsta greinin snúði seg um, hví altjóða rákið hóast alt er til gagns fyri Føroyar og um, hvat tað merkir fyri framtíðar ferðavinnumøguleikar í Føroyum.
- Onnur greinin snýr seg um avbjóðingarnar hjá ferðavinnuni - um, hvat skal til fyri at møta hesum avbjóðingum best, og hvussu tað almenna kann hjálpa vinnuni.
- Triðja greinin snýr seg um, hví fleiri – bæði almennar og privatar – íløgur mugu til fyri at seta gongd á ferðavinnuna, og hvussu nógv skal til.
- Fjóðra og síðsta greinin snýr seg um, hví ferðavinnan má standa samhaldfast saman – eisini um sín egna stovn - fyri at gera neyðugar heildarætlanir og gagnnýta gylt høvi best.
Fá meira at vita:


text:
Í lítlu hugnaligu bygdini, Nólsoy, er ikki nógvur friður í løtuni. Menninir eru farnir á fjall, tí nú skal slaktið gerast.
Menn úr Junkarshaga, sum er miðjan á Nólsoynni, fóru út tíðliga ein týsmorgun at reka seyðin heim. Eftir at teir aftan á eina 12 tímars gongu høvdu fingið seyðin heim, varð slaktið gjørt dagin eftir.
Tað er nakað heilt serstakt, at vit reka seyðin heim og gera so nógvan mat burtur úr honum. Føroyska mentanin er vøkur, tað kunnu vit øll vera samd um.
Les eisini
-Eg føldi meg feita á pallinum


text:
Úr fátækradømi til egið virki
Søgan um Nuwoe er bara ein av mongu sólskinssøgunum um børn, sum fingu ein møguleika, tí at onkur í Føroyum vildi stuðla og tryggja teimum eina framtíð
Sunnudagin 8. apríl fór eg fyri fjórðu ferð til Liberia at vitja okkara vinir og arbeiðið har. Við mær á ferðini var Ólavur Asafsson Olsen, nevndarlimur. Hilda Viderø, verkætlanarleiðari, var farin nakrar dagar frammanundan okkum.
Tað var ein stór gleði at síggja øll tey kendu andlitini aftur. Fyrstu ferð, eg var í Liberia var í januar 2009 og nógv av børnunum vóru nú so vaksin og broytt, at eg mundi ikki kent tey aftur.
Nuwoe, sum bert var 16 ára gomul í 2009, er nú 25 ára gomul og rekur egna hárfríðkanarstovu. At vitja hana á arbeiðsplássi hennara var ein av størstu løtunum, eg havi upplivað. Við egnum eygum at síggja, at tað arbeiðið, sum verður gjørt í Liberia, gevur ávøkst, gevur áræði at halda fram.
Nuwoe og systkin hennara vóru forsømd og livdu á gøtuni. Tey ótu tað, ið tey funnu í burturkastinum, áðrenn tey blivu tikin inn á barnaheimið hjá Barnahjálpini at búgva. Nuwoe mátti taka sær av yngru syskinum og av avlavna pápa teirra. Gjøgnum Barnahjálpina fekk hon møguleika til at ganga í skúla og fáa sær útbúgving sum frisør. Í dag hevur hon eina lítla hárfríðknarastovu og leigar tvey kømur saman við systkjum sínum.
Við stuðli úr Føroyum fekk Nuwoe ein møguleika og er í dag ein sjálvstøðug kvinna við egnum virki.
Nuweo í 2009 saman við Opheliu og Carolyn. Allar hava fingið stuðul frá føroyskum stuðulsforeldrum.
Nuweo er so errin og glað um sína hárfríðkanarstovu.
Nowoe uttanfyri hárfríðkanarstovuna. Umstøðurnar kunnu ikki líknast saman við okkara, men eftir teirra málistokki er tað fínt. Nuweo hevur nógv viðskiftafólk og hon ger bæði hár, negl og leggur smyrsl.


text:
Reyðkollur
Reyðkollur (frøðiheiti - Carduelis flammea) er heldur minni enn steinstólpa. Á sumri er hann grásprøklutur á kápuni, hvítur við gráum strikum í neðra; veingirnir eru dimmir við hvítari rond; skallin er glitrandi reyður; steggin er eisini reyður á bringuni og drunninum. Um veturin er bøgan brúnlig, har sum hon var hvít, og oman á skallanum. Hann eigur í Norðanlondum, eitt nú Íslandi og Noregi. Um veturin flytur hann seg suður, men summir verða eftir, og í kava leita teir at húsum eftir føði. Hann er sera spakur fuglur. Í Føroyum síggjast teir stundum, mest vár og heyst; hent seg hevur, at teir hava klakt og fingið ungar.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Syðst á Balkannesi er Grikkaland, eitt av elstu og søguríkastu londum í Evropa. Í nýggjari tíð stóðu grikkar undir turkum í um 400 ár, til landið, við hjálp uttaneftir, vann sær frælsi í 1832. Ikki fyrr enn í 1947 tóku teir syðru Sporaduoyggjar aftur frá turkum. Grikkaland er fjallaland, har eru fleiri enn 2.000 spjaddar oyggjar, og lítið er til av ráevnum; helst nakrar av atvoldunum til, at Grikkaland er fátækasta landið í ES. Men nú gongur framá búskaparliga, og stóri handilsflotin og nógva ferðamannavinnan veita landinum stóra inntøku.
Bara triðingurin av Grikkalandi er nýtiligur sum landbúnaðarlendi, og yvirhøvur er jørðin kørg og grýtut. Tí er nógv arbeiði av at veltajørðina. Triðingurin av fólkinum arbeiðir í landbúnaðinum, tað er meiri enn nakra aðrastaðni í Evropa. Høvuðsgrøði er oljuber. Oljutræið verður dyrkað í líðunum í hálendinum um alt landið. Grikkaland er triðstørsta oljuberjaland í heiminum, næst eftir Spania og Italia. Grikkar dyrka eisini aðra grøði, t.d. vínber, fikur, bummull, tomatir, tubbak, aldinfrukt og aðra frukt.
Mesti flutningur í Grikkalandi er enn sjóvegis. Stórur farmaflutningsfloti flytur neyðsynjarvørur og lidnar ídnaðarvørur ímillum oyggjarnar og meginlandið, og tíðliga og seint sigla ferjur við akførum, grikkum og ferðafólki. Grikkar hava leingi havt mong skip í altjóða farmasigling, og grikski handilsflotin er nú tann størsti í heiminum.
Fleiri enn 8 mió. ferðafólk fara til Grikkalands á hvørjum ári at njóta lívið á vøkru, veðurgóðu oyggjunum í Grikkalandshavi og at síggja mongu fornminnini. Túsundtals grikkar starva í ferðavinnuni, t.d. Í gistingarhúsum, í handlum, á matstovum og sum bilførarar. Ferðavinnan hevur ovurstóran týdning fyri grikska búskapin. Griksku myndugleikarnir lata ferðavinnuni stuðul til útbyggingar. Í summum oyggjum hevur vinnan ment seg so skjótt, at trupulleikar hava staðist av tí, t.d. vatntrot. Seinastu árini hevur afturgongd verið í griksku ferðavinnuni, tí at fólk fara hagar, bíligari er at ferðast.
Ríkisátrúnaðurin í Grikkalandi er griksk-orto-doksur, og Grikkaland er einasta land, ið hevur eina almenna kristna ortodoksa kirkju. Næstan allir grikkar eru limir í ríkiskirkjuni. Prestarnir hava týðandi leiklut í samfelagslívinum og eru viðurkendir sum oddamenn í heimbygdum sínum. Ikki er loyvt at hava standmyndir í kirkjunum, men halgimyndir - nevndar ikonur - eru vanligar.
Miðdepilin í gamla høvuðsstaðnum í Grikkalandi var Akropolis, har 2.500 ára gomlu toftirnar av Parthenontemplinum eru. Men meginparturin av býnum er nýggjur, tí at mong fólk av bygd eru flutt hagar at leita sær eftir arbeiði. Ein avleiðing av bráða vøkstrinum er, at fáastaðni í heiminum er luftin so dálkað sum í høvuðsstaðnum, Athen. Til tess at minka um luftdálkingina er ikki loyvt at koyra bil inni í býnum summar dagar í vikuni.
Toftir av gomlum templum og øðrum bygningum úr aldagomlu og ríku søgu Grikkalands eru enn at síggja um alt landið. Frá um 2000 f.Kr. vóru mætar mentanir bæði í Kreta og í Mykene í Peleponnes. Í 5. øld f. Kr. tóku seg upp máttmikil býarríki, t.d. Athen og Sparta. Heimspekingar, støddfrøðingar, byggifrøðingar, myndhøggarar og leikritahøvundar skapaðu eina mentan, ið var borin um alt Miðjarðarhav og Svartahav.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Athen
Vídd: 131.990 km2
Fólkatal: 11.147.000
Alment mál: grikst
Átrúnaður:
kristindómur 98%, islam 1%, og aðrir 1%
Stýrirlag: fólkaræði, fleirflokkaskipan
Gjaldoyra: evra


text:
Tað er í kvøld, tú skalt seta teg framman fyri sjónvarpið, um tú vit síggja ella endursíggja SKAM. Tí eftir D&V og 3-2 verður norska sendirøðin loksins víst í Kringvarpi Føroya.
Kringvarpið leggur út við at vísa fýra partar av sesong 1 í kvøld klokkan 20.30. Næsta mánakvøld verða aftur fýra partar vístir, og partur 9, 10 og 11 verða vístir um tvær vikur. Soleiðis heldur Kringvarpið fram at binge-senda sesong 2 og 3 komandi vikurnar, fyri síðan at kunna vísa sesong fýra av SKAM (sum ikki er liðug enn) fríggjakvøld, samstundis sum NRK vísir hana.
Enn er óvist, nær sesong fýra verður klár at senda, tí NRK er ikki farin undir upptøkurnar enn. Men eitt er vist: alt er love!
<3


text:
Starvsmannafelagið hevur nógvar og fjølbroyttar fakbólkar. Omanfyri 300 ymisk starvsheiti eru í felagnum. Starvsmannafelagið er tískil í roynd og veru eitt slag av yrkismeginfelag (fakforbund).
Tað gevur stóra styrki, men samstundis er avbjóðingin at menna og verja fakliga samleikan hjá teimum ymsu fakbólkunum, so at limirnir allatíðina kenna seg aftur í felagnum.
Við hesum fyri eyga er avgjørt at stovna tilsamans 17 fakbólkar:
Sosialráðgevarafelagið
Bókavarðafelagið
Felagið hjá læknaskrivarum
Biolog-og laborantfólk
Dagrøktarar
KT-fólk
Roknskaparfólk v.m.
Savnsfólk
Sjófólk
Tilbúgvingarfólk
Skrivstovufólk, málsviðgerðar v.m.
Postfólk
Klinikkassistentar v.m.
Handils- og kunningarfólk
Linjufólk, teknikarar v.m.
Húsavørðir, metingarfólk, gartnarar v.m.
Miðlafólk
Fakbólkarnir skipa seg sum áhugafeløg við aðalfundi og egnari nevnd og limaskara. Tey fáa pening játtaðan frá Starvsmannafelagnum til sítt virksemi.
Hjá summum av bólkunum er komið á mál, meðan aðrir bólkar eru ávegis.
Í áhugafeløgunum kunnu limirnir viðgera síni fak og fakligheit, skipa fyri tiltøkum og t.d.hava sína egnu heimasíðu.
.


text:
Dorete Bloch heiðrað fyri framúr góða almenna miðling
Á kvøldsetu á Vísindavøkuni varð avdúkað, at heiðurslønin fyri framúr góða almenna miðling av gransking 2012 verður latin Dorete Bloch professara í djóralívfrøði. Saman við hreiðursbrævinum fylgdi ein kekkur uppá kr. 5.000.
Granskingarráðið gjørdi fyrr í ár av at brúka høvið á Vísindavøkuni at heiðra eitt fólk, sum hevur dugað serliga væl at miðla granskingarúrslit. Ein, ið, hevur víst á týdningin av gransking ella á annan hátt varpað ljós á nyttuna av vísindum.
Almenn og skipað miðling av granskingarúrslitum er sera týdningarmikil fyri okkara fatan av gransking og av nyttuni, sum granskingin hevur fyri okkara gerandisdag.
Í starvi teirra verða granskarar mettir eftir, hvussu dugnaligir teir eru at miðla vísindaliga. Hendan miðlingin ofta er til aðrar granskarar og ikki til almenningin. Tí er eisini neyðugt at kunna meira alment um gransking og granskingarúrslit. Tað er ikki altíð lætt, tá evnini ofta eru bæði umfatandi og torskild. Tað skulu tí serligir førleikar til at miðla alment.
Granskingarráðið heitti á fólk um at senda ráðnum uppskot við grundgevingum. Tá freistin var úti, vóru komin 11 ymisk uppskot um fólk, sum kundu verið heiðrað fyri síni evni og avrik við almennari miðling av gransking. Summi fólk vóru í uppskoti fleiri ferðir. Talan var bæði um professionellar granskarar og con amore-granskarar.
Ein dómsnevnd varð sett at taka sær av at velja, hvør skuldi heiðrast í ár. Hon var sett saman av einum umboði fyri Føroysk Miðlafólk, einum umboði fyri Fróðskaparsetrið og einum fyri Granskingarráðið. Hesi vóru Anna Ellingsgaard, Malan Marnersdóttir og Annika Sølvará. Dómsnevndin var samd um, at fleiri av teimum í uppskoti høvdu uppiborið at verið heiðrað.
Dómsnevndin kom at enda fram til, at í ár vilja vit heiðra einum granskara fyri eitt langt og áhaldandi arbeiði at miðla gransking hjá sær sjálvum og øðrum.
Hetta segði dómsnevndin:
“Dómsnevndin letur miðlaheiðurslønina 2012 fyri serliga góða almenna miðling av gransking til Dorete Bloch.
Við sínum óhátíðarliga lyndi og kveikjandi eldhuga hevur Dorete Bloch víst eini serlig evni til at byggja brýr millum okkara gerandislív og gransking á høgum stigi.
Í orðsins sanna týdningi hevur Dorete Bloch bustað støvið av granskingini, latið seg í gummistylvar og húgvu fyri at vera á staðnum við sínum livandi frásagnum um alt frá grindahvalum og skordjórum til haru- og plantulív.
Við fangandi framferð hevur Dorete Bloch rokkið hvørjum króki í landinum og ikki minst kveikt áhugan hjá okkum øllum fyri føroyskari gransking í øllum sínum fjølbroytni.
Og hetta er alt samstundis sum hon eisini hevur miðlað sína gransking vísindaliga, verið ritstjóri á tíðarritunum Fróðskaparrit, verið stovnsleiðari og luttikið í fleiri altjóða nevndum fyri Føroyar.
Fyri alt hetta eigur Dorete Bloch at fáa ársins viðurkenning fyri at miðla gransking .”
Les um Dorete Bloch í Heilagrunninum


text:
23. apríl møttust landsins kosnu fólk á tingi klokkan hálvgum tvey, og hildu á at parlamentera til klokkan eitt korter til seks. At síggja til bara smámal, um tekniska orðabók, stuttfilm til smáfólk og nakrar krónur at keypa veggjaprýði fyri. Smámál, sum øll fullu. Hvat tá.
Men eina smámálið, tað um upphavsrætt, var samtykt og endaliga avgreitt. Tað var nú eisini uppá tíðina.
Hesin at síggja til óinteressanti dagur varpaði tó eitt heilt serligt ljós á listiliga og tingsliggjørda mentan, tá ein fólkavaldur, sum situr ytst, tí hann akkurát kom inn, hevur sett seg sjálvan ikki bara fremst, men eisini ovast, at forvalta allar mentanarligar krónur og fyriskipanir í politisku føðiketuni við so stórum gløggskygni, at alt ljós lýsir á hann og hansara gerðir, ja ljósið er føtt í honum, tá hann við rindalistiskum birtilsi kunngjørdi hesi orð á tingsins røðarapalli týsdagin, sum Listabloggurin hevur transkriberað:
“Harra formaður, vit umboða eisini tann listarliga partin, hendan samgongan hevur nógv listafólk, bæði tá tað kemur til málningalist og tónleikalist, tak bara formannin sjálvan og øll onnur. At billa fólki inn, at tað bara eru nøkur fá, sum hava skil á øllum tí kreativa og listarliga, meðan vit onnur ikki hava tað, tað er at stilla seg sjálvi upp í eitt ljós, tað er at taka seg undan skeppuni, sum tey ikki hava uppiborið.”Henda sama týsdag, sum upphavsrættarlógin varð samtykt og mentanevndarformaðurin kunngjørdi, at tingformaðurin var listamaður, henda sama dag kom í allar poskassar eitt ókeypisblað frá skúlanum NámX, sum sami mentanevndarformaður varar av. Í hesum ándsfríska ungdómsblaði verður á síðu sekstan kunngjørt, at bøkur eru ikki neyðugar í føroyska skúlanum longur. Nú fáa tey ístaðin teldlar á hvørt borð. Bara ikki bøkur. Jú, kanska eina bók. Tí, sum skrivað stendur í ókeypisblaðnum hjá mentanevndarformanninum, so skal KTvørðurin fáa eina bók. Eina einkarbók. Hvussu henda einkarbók føroyska framtíðarskúlans skal verða lisin og handfarin, stendur her at lesa:
“Í staðin fyri at keypa eina bók í part, so keypir KT-vørðurin eitt eintak og býtir tað út við teldlinum til øll.”Soleiðis fór hesin mentaði týsdagur í søguna. Ein týsdagur, har eingin króna varð latin smáfilmi til stuttbrúk ella almennum listakeypi upp í leypar at seta á tómar veggir. Men fremst av øllum ein týsdagur, har vit av landsins hægstu mentanarrók fingu skilning fyri, hvussu rættindi, upphavsrættindi, fara at verða umsitin.
Jú, tað eru tey, ið eiga bæði vit og ljós, ja upp í skeppur. Men eg haldi ikki, at eg fari at flagga fyri teimum hósdagin. Heldur fari eg at fegnast um bloggin frá Várframsýningini fyri fýra árum síðani, tá Tóroddur Poulsen gjørdi merkisverd bomm úr flagginum, Bommgarðin, sum hann her skoðar saman við Carl Johan Jensen á Skipasmiðjuni.


text:
26. januar 2018 kl. 16:00
Nýggjur javnstøðupolitikkur skal leggjast fram í løgtinginum, sum millum annað umrøður arbeiðsmarknað og javnstøðu. Fyritøkur og stovnar skulu gera javnstøðufrágreiðingar, ið lýsa, hvussu støðan á arbeiðsmarknaðinum er. Nýggj lógarkrøv eru ikki á veg
Øssur Winthereig – PRESS
Munurin á pensjónsuppsparingini hjá monnum og kvinnum eigur at verða kannaður. Møguleikin at arbeiða fulla tíð hjá teimum, sum ynskja tað eigur at bøtast, og at eggja pápum at taka longri barsilsfarloyvi.
Hetta er trý av 27 átøkum, sum verða nevnd í eini nýggjari virkisætlan fyri javnstøðu frá Eyðgunn Samuelsen, landsstýriskvinnu í javnstøðumálum, og sum landsstýriskvinnan vónar at kunna samstarva við fakfeløgini um.
Nýggi javnstøðupolitikkurin verður lagdur fyri løgtingið fyrsta dagin til aðalorðaskiftis. Almenni javnstøðupolitikkurin og ein virkisætlan við 27 átøkum, skulu virka fyri størri javnstøðu.
Politikkurin hevur fimm yvirskriftir um javnstøðupolitikk: tilvitan um javnstøðu, javnstøða á arbeiðsmarknaðinum, menn og javnstøða, harðskapur og haturstala og betri lóggáva og altjóða sáttmálar.
- Ætlanin er ikki at fara ov ógvusliga til verka við nýggjum lógum, tí vit eru ikki komin eins langt og okkara grannalond, sigur Eyðgunn Samuelsen, landsstýriskvinna í javnstøðumálum.
Ólavur Ellefsen, formaður í javnstøðunevndini, segði við útvarpið herfyri, at hann helt, at Føroyar áttu at gjørt sum íslendingar. Kravt við lóg, at menn og kvinnur fáa somu løn fyri sama arbeiði.
Nýggja íslendska lógin áleggur bæði privatum og almennum fyritøkum at gera eina javnstøðufrágreiðing, ið prógvar, at javnstøða er á arbeiðsplássinum. Um hetta ikki verður prógvað, kann fyritøkan fáa bót.
Eggja til meiri javnstøðu
Føroyska samfelagið er ikki búgvið til so víðfevnd átøk, heldur landsstýriskvinnan. Hon vísir á, at í Íslandi hevur kjakið um javnstøðu staðið við í nógv longri tíð, og tí er íslendska samfelagið komið væl longri á javnstøðuleið enn tað føroyska.
- Vit vóna, at ein javnstøðupolitikkur og átøkini kunna lýsa, hvussu støðuna er og vísa á positiv úrslit og gongdar leiðir. Tað kann kanska eggja bæði privatum og almennum fyriøkum at hugsa meiri um javnstøðu, sigur Eyðgunn Samuelsen.
Summi átøk kunnu setast í verk beinanvegin fyri at fáa meiri javnstøðu, og onnur verða nevnd sum møguleikar, ið kunnu lýsa, hvussu javnstøðan sær út ymsa staðni í samfelagnum.
- Vit hava eisini viðgjørt javnstøðu á arbeiðslássunum. Har kundi ein máti verið at fingið nøkur stór arbeiðspláss at gingið undan – at slóða fyri, heldur landsstýriskvinnan.
- Tað er eitt mál, at fáa so javnt kynsbýti sum til ber á øllum arbeiðsplássum. Tað ger arbeiðsplássið
betri, og tað vísir seg, at tær fyritøkurnar klára seg best, sigur hon.
Á fleiri av hesum økjunum hava vit ov vánalig hagtøl, men Hagstovan hevur boðað frá, at hon fer at gera neyvari hagtøl um løntakarar og arbeiðsmarknaðin.
Eisini er ætlanin at arbeiða saman við fakfeløgunum um eitt nú at kanna pensjónsuppsparingina hjá monnum og kvinnum. Tað kann vísa, hvussu munurin er og hvussu hann fer at síggjast aftur í pensjónsaldrinum. Hetta er vitan, sum ikki er tøk í dag.
Krøv til arbeiðsplássini
Eitt annað av átøkunum í álitinum frá Almannaráðnum er, at fyritøkur og stovnar skulu gera eina javnstøðufrágreiðing, men tað verður ikki í fyrstu syftu ein frágreiðing, sum skal prógva eitt nú, at fyritøkan ella stovnurin lata líkaløn ella á annan hátt halda onkra ávísa lóg.
- Frágreiðingin skal heldur verða eitt amboð til at lýsa, hvussu javnstøðan á arbeiðsmarknaðin er, sigur Eyðgunn Samuelsen. Eins og arbeiðspláss hava starvsfólkapolitikk og eldrapolitikk, so er tað eisini eitt hugskot at hava ein javnstøðupolitikk. Í eini slíkari frágreiðing ber til at vísa framgongd ella afturgongd í lønum hjá báðum kynum og til dømis starvssetanir.
Frágreiðingarnar frá stovnum og fyritøkum skulu leggjast alment fram, so bæði almenningurin og politikarar síggja, hvussu javnstøðan hevur tað og kunnu koma við uppskotum um batar út frá tí vitan, sum kemur fram.
Formaðurin í javnstøðunevndini segði seg vera fyri, at fyritøkur og stovnar gera eina javnstøðufrágreiðing, men eins og Almannamálaráðið, so heldur hann, at man eigur ikki at áleggja arbeiðsgevarum ov stórar umsitingarligar uppgávur.
Landsstýriskvinnan sær fyri sær, at stórir partar eini javnstøðufrágreiðing verða upplýsingar, sum kunnu fáast til vega frá øðrum myndugleikum, sum liggja inni við teimum. Tað veri seg Hagstovan ella Taks.
« Aftur